Janda muda guna papan iklan cari calon suami
Oleh KOSMO!

4 Disember 2022, 10:00 pm
MOSCOW – Seorang wanita muda, Maria Molonova sanggup menyewa satu siri papan iklan gergasi di bandar Ulan-Ude, timur Siberia bagi mempromosikan dirinya yang sedang mencari calon suami, lapor akhbar Daily Star semalam.
Wanita berusia 26 tahun itu berbuat demikian kerana aplikasi mencari jodoh, Tinder bertindak meninggalkan pasaran Russia selepas Presidennya, Vladimir Putin mengarahkan tenteranya menyerang Ukraine pada 24 Februari lalu.
Ahli perniagaan itu kemudian mendapat idea bagi mengiklankan diri untuk mencari calon suami dengan menggunakan papan iklan gergasi yang turut memaparkan gambar wajahnya sedang memakai cermin mata gelap.
Molonova turut memasukkan kod respon pantas (QR) yang membawa pengguna ke maklumat soal selidik untuk diisi supaya dia boleh mencari lelaki dan terdapat ayat ‘Mencari Suami’ dalam bahasa Russia pada papan iklan tersebut.
Menurut Daily Star, antara maklumat yang perlu diisi ialah nama, umur, status keluarga dan sama ada pemohon masih bujang atau sudah berkahwin manakala sesiapa yang sudah mengisinya (maklumat), wang sebanyak 1,000 ruble (RM16) perlu dibayar.
Molonova juga memaut ke halaman Instagramnya yang mempunyai lebih daripada 21,000 pengikut.

Bercakap kepada portal berita Moskovsky Komsomolets, Molonova berkata, dia akan memilih calon suaminya mengikut perasaan dalaman hati dan berdasarkan soalan soal selidik yang perlu diisi oleh pemohon sebelum keluar janji temu dengan bakal teman hidupnya.
Wanita itu akan membuat pilihan yang teliti kerana dia sudah mempunyai dua orang anak tetapi memiliki penasihat kewangan, kereta, apartmen dan terlibat dengan pelaburan lain. – Agensi


Malaysia terlepas podium Piala Negara-Negara FIH
Oleh MUHAMMAD ZUHAILY BADLISHAH

4 Disember 2022, 11:01 pm
KUALA LUMPUR – Skuad hoki lelaki kebangsaan terpaksa akur menamatkan saingan Piala Negara-Negara FIH di tempat keempat selepas tewas 0-4 kepada Korea Selatan sebentar tadi.
Kekalahan pada penentuan tempat ketiga dan keempat di University of North West di Potchefstroom, Afrika Selatan itu sekali gus meleburkan hasrat Malaysian Tigers untuk menaiki podium kejohanan tersebut.
Dalam aksi itu, skuad negara melepaskan empat gol kepada Korea Selatan menerusi Seo Inwoo pada minit ke-22, Lee Namyong (m-26), Hwang Taeli (m-39) dan Jang Jonghyun (m-59).
Lebih malang, ia adalah kekalahan kedua berturut-turut skuad bimbingan Arul Selvaraj itu kepada Korea Selatan pada kejohanan kali ini selepas terdahulu tewas 0-1 sewaktu aksi pembukaan Kumpulan B.
Ia pastinya satu tamparan besar buat kem negara memandangkan Malaysian Tigers pernah menewaskan Korea Selatan 3-2 pada final Piala Sultan Azlan Shah di Ipoh, Perak awal bulan lalu.
Bagaimanapun, barisan kejurulatihan negara masih mempunyai masa untuk mempersiapkan pasukan pada tahap terbaik sebelum menghadapai Piala Dunia 2023 di Bhubaneswar-Rourkela, India bermula 13 Januari depan. – KOSMO! ONLINE


Aktivis lancar protes dalam restoran Salt Bae diheret keluar
Oleh KOSMO!

4 Disember 2022, 7:30 pm
LONDON – Sekumpulan aktivis diheret keluar dari sebuah restoran stik mewah di tengah London selepas melancarkan protes dalam premis tersebut, lapor akhbar Metro UK semalam.
Lapan aktivis itu telah menyasarkan restoran Nusr-et di Knightsbridge milik cef pempengaruh terkenal, Nusret Gokce atau lebih dikenali sebagai Salt Bae.
Salt Bae tular kerana kaedah unik yang digunakannya untuk meletakkan garam pada stik.
Kemahirannya membawa kejayaan berbilang restoran di seluruh dunia termasuk di London.
Restoran itu menarik perhatian ramai dengan menunya yang mahal termasuk stik ‘tomahawk emas’ yang dibalut kertas emas 24 karat.
Persatuan Animal Rebellion telah menghantar kumpulan itu untuk mengadakan protes di restoran berkenaan.

Mereka dilihat duduk di meja yang dikhususkan untuk pelanggan selain memegang ‘menu olok-olok’.
Video yang disiarkan oleh Animal Rebellion memaparkan salah seorang ahli diusung keluar dari restoran.
Bunyi bising yang kuat didengari di dalam restoran ketika pekerja menghalau aktivis-aktivis itu keluar.
Polis Metropolitan kemudian hadir di tempat kejadian sebelum mengesahkan bahawa penunjuk perasaan itu sudah meninggalkan restoran tersebut. – Agensi


PRU15: Tambang feri Pulau Tioman dikurangkan 60 peratus
Oleh ABDUL RASHID ABDUL RAHMAN

4 Disember 2022, 6:37 pm
ROMPIN – Bagi meringankan beban penduduk Pulau Tioman kerajaan negeri bersetuju mengurangkan kira-kira 60 peratus tambang feri kepada RM20 sehala berbanding kadar semasa sebanyak RM50.
Menteri Besar, Datuk Seri Wan Rosdy Wan Ismail berkata, pengurangan yang akan betkuatkuasa Januari tahun depan itu akan memanfaatkan kira-kira 3,600 penduduk di pulau peranginan tersebut.
Katanya, keputusan itu dibuat selepas mendengar pelbagai rungutan daripada penduduk di Pulau Tioman termasuk harga tambang feri yang dikatakan membebankan.
“Berkenaan tambang feri, saya tanya mereka (penduduk Pulau Tioman), berapa sebenarnya mereka mampu, rata-rata menyatakan RM20.
“Saya pun sempat mengkaji seketika berbincang dengan pegawai kewangan negeri implikasi kewangan sekiranya saya mengumumkan harga dari RM50 ke RM20.
“Ia hanya melibatkan implikasi kewangan RM500,000, saya bersetuju dan terus mengumumkannya semalam,” katanya dalam sidang akhbar selepas Majlis Ramah Mesra Bersama Nelayan Kampung Jawa di sini hari ini.

Menurutnya kadar tambang baharu tersebut hanya membabitkan laluan antara Jeti Tanjung Gemuk di daerah ini untuk ke Pulau Tioman.
Harga tambang penumpang dewasa bukan penduduk Pulau Tioman dan pelancong kekal RM60 sehala.


Safawi lebarkan ‘sayap’ ke Thailand
Oleh MOHD. FITRIE MUHAMAD

4 Disember 2022, 5:34 pm
KUALA LUMPUR – Teka-teki masa depan kapten Harimau Malaya, Safawi Rasid akhirnya terjawab apabila pemain kelahiran Terengganu itu bakal menyertai kelab Divisyen Satu Thailand, Ratchaburi FC bermula awal tahun depan.
Selepas selamat diijabkabul dengan Syifa Melvin, berita yang disiarkan laman sosial Main Stand – International ini menjadi khabar gembira kedua buat pemain 25 tahun itu memandangkan Ratchaburi FC kini sedang menghuni tangga ketiga Liga Thailand dibelakang Buriram United dan Chonburi FC.
Menurut laporan sama, Pengerusi Ratchaburi FC, Tanawat Nitikanchana mengesahkan Safawi akan sertai pasukan sejurus selesai tugasan antarabangsa bersama Harimau Malaya.
Untuk berita lanjut, dapatkan akhbar Kosmo! esok. – KOSMO! ONLINE


Aksi romantis hanya gurauan konten TikTok – Iman Troye
Oleh NUR EMIRA SAIZALI

4 Disember 2022, 5:00 pm
PETALING JAYA – Penyanyi Iman Troye menegaskan jejaka bernama Danial yang tular bersamanya baru-baru ini hanyalah teman rapat dan bukannya berstatus kekasih seperti dakwaan netizen.
Iman, 20, memberitahu gurauan dan aksi romantis bersama Danial yang dikenalinya sejak setahun juga sengaja dibuat-buat untuk kandungan TikTok semata-mata.
“Saya kenal dengan dia pun dalam kalangan kawan-kawan kami. Jika bukan dalam TikTok, memang kami tak berhubung atau mesej pun.
“Video saya dengan dia dalam TikTok itu bukan gimik dan sekadar gurauan antara sahabat sahaja, tidak lebih daripada itu,” katanya kepada Kosmo! Online baru-baru ini.
Dalam pada itu, pemilik nama penuh Siti Nur Alyssa Sahabudin berkenaan berkata fasa percintaan bukan menjadi fokus utamanya ketika ini.
“Saya rasa ini waktu yang perlu beri fokus kepada industri sebab sebelum ini banyak sangat main.

“Cukuplah waktu saya berseronok dengan zaman remaja dan sekarang pun usia sudah mencecah 20 tahun, sudah tiba masa lebih serius dengan kerja.
“Benda-benda begini tolak tepi dahulu,” ujarnya.
Beberapa minggu lalu, beberapa video TikTok memaparkan aksi mesra pelantun lagu Teman itu dengan seorang lelaki bernama Danial tular sehingga ada yang mendakwa mereka sedang menjalin hubungan cinta. – KOSMO! ONLINE


Gunung Semeru meletus lagi, penduduk mula berpindah
Oleh KOSMO!

4 Disember 2022, 4:59 pm
JAKARTA – Gunung berapi Semeru meletus hari ini dengan menghamburkan awan abu vulkanik setinggi lebih 1,000 meter ke langit serta memuntahkan lahar ke bahagian bawah, sekali gus mendorong pihak berkuasa menaikkan amaran ke tahap tertinggi.
Letusan gunung tertinggi di Pulau Jawa itu yang terletak kira-kira 800 kilometer (km) di tenggara ibu kota Indonesia, Jakarta telah memaksa penduduk kampung-kampung berpindah, setahun selepas insiden letusan tahun lalu yang meragut berpuluh-puluh nyawa.
“Tahap ancaman yang meningkat bermaksud tahap bahaya telah mengancam tempat tinggal penduduk serta aktiviti letusan gunung berapi turut meningkat,” kata jurucakap Pusat Vulkanologi dan Mitigasi Bencana Geologi (PVMBG), Hendra Gunawan kepada saluran berita Kompas TV.
Tiada kematian atau kecederaan dilaporkan sejurus selepas letusan berlaku namun, Gunawan memberi amaran kepada penduduk berdekatan agar tidak pergi ke jarak 8 km dari kawah selepas tahap ancaman dinaikkan kepada empat.
“Peralatan-peralatan perlindungan telah disediakan untuk penduduk terdekat yang sedang berpindah,” kata Gunawan.
Video yang disiarkan oleh stesen televisyen tempatan menunjukkan kebanyakan wanita dan kanak-kanak berlindung di sebuah sekolah.

“Kebanyakan penduduk telah mula turun ke bawah (kawasan lebih rendah),” kata ketua pentadbiran tempatan bagi Lumajang, Thoriqul Haq.
Gunung Semeru meletus tahun lalu yang membunuh sekurang-kurangnya 51 orang dan memusnahkan lebih 5,000 kediaman. – AFP


Pelancong maut ‘disedut’ kipas bot selepas terjun dalam laut
Oleh KOSMO!

4 Disember 2022, 6:30 pm
BOGOTA – Seorang pelancong di Colombia maut akibat disedut masuk ke dalam kipas bot selepas terjun ke dalam laut untuk mengambil selipar, lapor akhbar The Sun semalam.
Saksi kejadian menjerit ketakutan apabila mangsa, Natalia Andrea Larranaga Fajardo, 26, dirempuh oleh bot itu pada 27 November lalu.
Mangsa mula mengalami banyak pendarahan selepas cedera parah di kaki dan bahagian bawah badannya. Kejadian itu berlaku di Pantai White Wata di pulau San Andres.
Natalia dilaporkan terjun untuk mengambil seliparnya sebelum badannya ditarik ke arah kipas bot, demikian menurut beberapa laporan.
Mangsa kemudian dibawa ke sebuah hospital di pulau itu, sebelum menjalani beberapa prosedur pemindahan darah dan pembedahan untuk membaiki saluran darahnya.
Pakar perubatan terpaksa menyedarkannya selepas dia mengalami serangan jantung. Dia dimasukkan ke ICU selepas mengalami serangan jantung kali kedua sebelum meninggal dunia keesokan harinya.

“Bot itu telah dilarang untuk dipandu dan dua kru diserahkan kepada pihak berkuasa berkaitan untuk disoal siasat,” kata pihak berkuasa maritim Colombia, Dimar.
Pegawai di San Andres mengingatkan perenang supaya menjauhkan diri daripada bot yang bergerak dan memberitahu kru jika mereka ingin terjun ke dalam air. – Agensi


Lelaki maut motosikal hilang kawalan di selekoh lebuh raya SUKE
Oleh TUAN NURHIDAYAH TUAN AB.GHANI

4 Disember 2022, 6:12 pm
AMPANG – Motosikal hilang kawalan lalu terbabas, menjadi punca seorang lelaki meninggal dunia di Kilometer (KM) 18.9 Lebuh Raya Sungai Besi-Ulu Kelang (SUKE) dari arah plaza tol Ampang menghala ke Kuala Lumpur, di sini, semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, kemalangan jalan raya yang melibatkan seorang lelaki warga tempatan itu berlaku kira-kira pukul 11.45 malam tadi.
Jelas beliau, siasatan awal mendapati, kemalangan berlaku di jalan berselekoh lebuh raya tiga lorong satu hala dipisahkan dengan tembok batu di tengah jalan.
“Kemalangan dipercayai berlaku apabila motosikal jenis Yamaha 135LC yang ditunggang oleh lelaki berusia awal 20an terbabit hilang kawalan semasa melalui jalan berselekoh tersebut.
“Motosikal berkenaan kemudiannya terbabas ke lorong kanan jalan lalu bergesel dengan tembok batu di tengah jalan,” katanya dalam kenyataan hari ini.
Menurut Farouk, akibat pelanggaran tersebut, mangsa telah terjatuh dan terseret di atas jalan dan mengalami kecederaan dibahagian muka sebelah kanan dan pendarahan pada kepala.

“Mangsa telah disahkan meninggal dunia di tempat kejadian oleh pegawai perubatan Hospital Ampang dan kes disiasat di bawah Seksyen 41(1) Akta Pengangkutan Jalan 1987.
“Tiada rakaman sistem kamera televisyen litar tertutup (CCTV) di lokasi kejadian,” jelasnya.
Sehubungan itu, beliau meminta saksi bebas yang menyaksikan kejadian tersebut diminta untuk tampil menyalurkan maklumat berkenaan kejadian dan boleh berhubung dengan Pegawai Penyiasat Trafik Ibu Pejabat Daerah (IPD) Ampang Jaya, Inspektor Muhamad Yusaiful Bin Muhamat Basir di talian 011-13078348. -KOSMO! ONLINE.


Akid curi tumpuan, Shafiq Rasol kempunan di Batu Kawan
Oleh ISWAN SHAFIQ ISA

4 Disember 2022, 5:52 pm
PELUMBA ONEXOX TKKR Racing Team, Akid Aziz mencuri tumpuan apabila berjaya mengungguli penutup Kejuaraan Malaysia Cub Prix di Batu Kawan, di sini hari ini.
Bermula perlahan, Akid yang dicabar pemenang keseluruhan Kategori Perdana Cup Prix, CP150 iaitu Ahmad Afif Amran dari pasukan Yamaha CKJ Racing, kemudian bangkit untuk menguasai perlumbaan hingga menuju ke garisan penamat.
Tempat kedua bagi ketegori tersebut menjadi milik pelumba pasukan Honda Yuzy Idemitsu, Azroy Hakeem Anuar manakala Kasma Daniel Kasmayudin dari Petronas Sprinta Yamaha Maju Motor terpaksa berpuas hati di tempat ketiga.
Ahmad Afif yang bermula agak garang bagaimanapun gagal menaiki podium selepas terjatuh pada pertengahan perlumbaan.
Menurut Akid, dia sememangnya meletakkan sasaran untuk menjuarai pusingan ke-10 di Batu Kawan itu sebelum ini.
“Alhamdulillah, saya berpuas hati dengan kejayaan penutup ini. Terima kasih kepada semua yang terlibat terutamanya pasukan saya.

“Walaupun saya sendiri merasakan permulaan saya agak goyah, namun, saya bersemangat untuk berlumba hingga tamat saingan,” katanya ketika ditemui selepas tamat perlumbaan.
Hadir menyaksikan kejohanan dan menyampaikan hadiah kepada pemenang bagi kategori tersebut ialah Ketua Menteri Pulau Pinang yang juga Ahli Parlimen Batu Kawan, Chow Kon Yeow.
Sementara itu, Shafiq Rasol yang baharu dinobatkan sebagai juara CP125 di Litar Antarabangsa Sepang (SIC) awal bulan lalu sekadar menamatkan saingan di tempat kedua pada pusingan terakhir ini.- KOSMO! ONLINE


PRU15: PN yakin tawan Padang Serai, PRN Kedah
Oleh NORLIDA AKMAR IDROS

4 Disember 2022, 5:46 pm
KULIM – Perikatan Nasional (PN) yakin mampu menawan Parlimen Padang Serai pada Pilihan Raya Umum ke-15 (PRU15) ini seterusnya menyapu bersih seluruh Dewan Undangan Negeri (DUN) Kedah pada Pilihan Raya Negeri (PRN).
Bekas pemimpin UMNO yang juga Ahli Parlimen Arau, Datuk Seri Shahidan Kassim berkata, keyakinan itu berdasarkan gelombang sokongan rakyat kepada PN yang tercetus di Arau pada PRU15, baru-baru ini.
“Kebangkitan perpaduan ummah itu dilihat akan merebak sehingga Padang Serai dan pada PRN Kedah nanti.
“Justeru, eloklah dipercepatkan PRN untuk kita pastikan mereka kosong (tewas di semua kerusi DUN) susulan kebangkitan rakyat tolak mereka (Pakatan Harapan dan Barisan Nasional),” katanya di sini hari ini.
Kata beliau, semua pengundi termasuk ahli UMNO yang kecewa dengan pimpinan atasan juga diminta untuk memberikan undi kepada PN kali ini.
“Kepada kawan-kawan saya dalam PN, tak payah kata kepada UMNO sebab yang buat tak betul ini bukan ahli UMNO tetapi pemimpin mereka.

“Jangan bimbang, orang UMNO perlahan-lahan datang mengundi PN dan kita bagi kemenangan yang dahsyat di Padang Serai.
“Kita juga minta pengundi dari kaum India beri undi kepada PN. Saya kasihan kepada orang India ini kerana sepatutnya wakil mereka dalam Kabinet dari pertubuhan besar, MIC,” tambahnya. – KOSMO! ONLINE


Aksi bahaya budak berpaut di belakang lori dirakam
Oleh KOSMO!

4 Disember 2022, 5:30 pm
JAKARTA – Sebuah klip video tular di media sosial Indonesia memaparkan seorang kanak-kanak lelaki berpaut di pintu belakang sebuah lori yang dipandu laju di jalan raya, lapor laman berita Detik hari ini.
Aksi kanak-kanak itu menimbulkan kebimbangan netizen yang menonton atau menyaksikan kejadian tersebut secara langsung di jalan tol yang dikenali sebagai Tol Priok.
Ketua Unit Rondaan Lebuh Raya Metro Jaya, Sutikno memaklumkan bahawa kejadian itu berlaku pada petang Jumaat lalu.
“Ia berlaku di jalan tol Wiyoyo Wiyono dari Priok ke Ancol,” katanya.
Polis kini menyiasat kejadian itu menerusi rakaman sistem televisyen tertutup (CCTV) di lokasi kejadian untuk mengetahui identiti budak lelaki itu.
Menurut Sutikno, kejadian itu tidak ada kaitan dengan jenayah kecurian. – Agensi


Wanita cemas jari tersepit pada tingkap kereta api
Oleh KOSMO!

4 Disember 2022, 6:00 pm
JAKARTA – Sebuah klip video tular di media sosial Indonesia memaparkan detik cemas dialami oleh seorang wanita apabila jarinya tersepit pada tingkap sebuah kereta api, lapor laman berita Detik.
Video yang dimuat naik semalam itu memaparkan senario jari wanita berkenaan gagal dilepaskan setelah tersepit di tingkap.
Dua pegawai kereta api komuter (KRL) dilihat cuba membantu wanita itu mengeluarkan jarinya. Beberapa wanita lain dilihat turut mengerumuni lokasi kejadian.
Pengurus Perhubungan Luar dan Penjagaan Imej KAI Commuter, Leza Arlan berkata, kejadian itu berlaku Khamis lalu di dalam sebuah kereta api yang dalam perjalanan dari Duri menuju ke Tangerang.
“Jari manis tangan kiri penumpang yang memakai cincin tersepit di antara pemegang tirai tingkap komuter,” kata Leza.
Selepas kakitangan berjaya membantu wanita tersebut, perjalanan kereta api berkenaan kemudian diteruskan. – Agensi


DUN Johor: RM5.3 juta peruntukan baiki 93 tabika
Oleh MOHAMAD FAIZAL HASHIM

4 Disember 2022, 5:11 pm
ISKANDAR PUTERI – Kerajaan Johor memperuntukkan sebanyak RM5.3 juta bagi membaik pulih kira-kira 93 buah premis tabika yang didapati dalam keadaan uzur dan kritikal di negeri ini.
Pengerusi Jawatankuasa Pertanian, Industri Asas Tani dan Kemajuan Luar Bandar negeri, Datuk Zahari Sarip berkata, perancangan membaik pulih yang akan dilakukan pada tahun depan adalah bagi menjamin keselamatan kanak-kanak di premis terbabit.
Beliau berkata, permohonan bagi melaksanakan projek-projek penyelenggaraan itu telahpun disalurkan kepada Ibu Pejabat Jabatan Kemajuan Masyarakat (Kemas) pada Oktober lalu.
“Pihak kerajaan Negeri amat mengambil berat soal keselamatan premis khususnya yang melibatkan pusat asuhan kanak-kanak di taska dan tabika.
“Sepanjang tahun ini, Kemas Negeri Johor telah melaksanakan kerja membaik pulih sebanyak 50 buah tabika membabitkan peruntukan sebanyak RM1,411,841 selain membina dua buah tabika dengan nilai RM660,283.
“Walaubagaimanapun, jumlah peruntukan itu belum mampu menampung keperluan baik pulih dan bina baru yang diperlukan bagi keseluruhan negeri Johor,” katanya pada Sidang Dewan Undangan Negeri (DUN) Johor, di Kota Iskandar hari ini.

Beliau berkata demikian ketika menjawab soalan lisan Ahli Dewan Undangan Negeri (ADUN) Sungai Balang, Selamat Takim mengenai langkah kerajaan tangani isu tabika Kemas yang telah uzur.
Zahari yang juga ADUN Buloh Kasap itu menjelaskan, pihak kerajaan Negeri melalui Kemas komited dalam memenuhi keperluan pendidikan awal dalam kalangan masyarakat.
Beliau berkata, ini termasuk inisiatif menyewa dan menumpang pelajar tabika huhudi pelbagai premis bagi memastikan membuka kelas tadika dan taska di negeri ini.
“Daripada jumlah 1,153 kelas, 374 kelas beroperasi di bangunan sendiri, 72 buah kelas menyewa dan 200 kelas beroperasi di bangunan milik agensi kerajaan.
“Selebihnya sebanyak 507 kelas menumpang di pelbagai jenis premis seperti balai raya, surau, milik persendirian dan lain-lain,” katanya.-KOSMO! ONLINE


Murid hampir rebah kerana terlalu mengantuk
Oleh FLORINA DERIS

4 Disember 2022, 4:15 pm
PETALING JAYA – Gelagat seorang kanak-kanak perempuan yang hampir ‘tumbang’ kerana mengantuk sewaktu menyertai program di sekolahnya menarik perhatian netizen semalam.
Menerusi hantaran yang dibuat @izafriahmad di TikTok, pelajar itu yang memakai tudung hitam hampir rebah akibat mengantuk, namun sempat dibantu pelajar lain.
“Letih, penat dan mengantuk, tetapi masih tetap bersemangat dan setia duduk dalam program yang berlangsung,” kata pengguna bernama Izaff.
Meninjau di ruangan komen, rata-rata netizen terhibur dengan kesungguhan pelajar menyertai program tersebut meskipun hampir tumbang akibat mengantuk.
“Apa agaknya yang dia mimpi? Sudah bertongkatkan tangan pun masih juga tidak berupaya melawan rasa mengantuk,” tulis seorang netizen.
“Bab mengantuk usah dibawa bermain kerana ia boleh menjangkiti rakan terdekat contohnya adik bertudung merah jambu,” seloroh pengguna lain.

“Hebat sungguh tindakan refleks otak manusia yang mampu menyokong tubuh badan walaupun sedang tidur,” komen seorang netizen.
Sehubungan itu, terdapat juga netizen yang sempat berkongsi pengalaman masing-masing menerusi ruangan komen tersebut.
“Saya juga pernah mengalami situasi seperti ini yang berusaha menahan rasa mengantuk semasa tazkirah subuh dalam masjid. Sebaik saja terjaga, orang di sebelah sudah tiada. Tidak ada sesiapa pun yang mengejutkan saya,” kata seorang pengguna di TikTok.
Rentetan itu, hantaran tersebut berjaya meraih sebanyak 527,500 jumlah tontonan dan 46,800 tanda suka setakat ini. – KOSMO! ONLINE


Maya Karin diserang panik, mujur Faizal Hussein jadi ‘hero’
Oleh NUR EMIRA SAIZALI

4 Disember 2022, 3:41 pm
PETALING JAYA –  Hadir tanpa diundang, aktres berkaliber Maya Karin mengakui tiba-tiba diserang panik atau ‘panic attac’k ketika menjadi penyampai trofi pada malam kemuncak Festival Filem Malaysia ke-32 (FFM32) yang berlangsung di Encore Melaka pada Jumaat lalu.
Semasa kejadian, Maya, 43, dilihat tiba-tiba menggigil dan gagal untuk berdiri dengan seimbang sehingga nekad untuk membuka kasut ketika menyampaikan anugerah Pelakon Lelaki Terbaik.
Kata pelakon filem Ombak Rindu itu, membuka kasut tumit tinggi merupakan cara untuknya mengelak diri daripada terus pengsan di atas pentas.
“Saya perlu tanggalkan kasut tumit tinggi untuk elak daripada pengsan dan berdiri dengan kaki menyentuh permukaan.
“Terima kasih seribu kali kepada teman penyampai, Faizal Hussein. Hero saya, sangat gentleman, siap kutip kasut saya yang tertinggal atas pentas,” katanya.
Sementara itu, Faizal pula menerima pujian ramai dengan sikap prihatinnya terhadap Maya ketika situasi tersebut.

“Dia sangat bagus dan sentiasa dalam berjaga-jaga sehingga letak tangan di belakang Maya,” puji netizen.
“Kasihan Maya, ketika nampak tangan dia menggigil, sudah boleh jangka dia kena serangan panik,” komen seorang lagi netizen.
Maya sebelum ini pernah membuat pendedahan tentang masalah kegelisahan melampau atau anxiety yang menghantui hidupnya sejak lapan tahun lalu.
Jelitawan kacukan Melayu-Jerman itu juga pernah gagal dalam uji bakat sebuah filem antarabangsa Crazy Rich Asian dan teater muzikal Puteri Gunung Ledang akibat serangan panik sehingga tidak dapat memberi fokus sepenuhnya.
Paling teruk, pemenang beberapa kali trofi pelakon wanita terbaik filem Anugerah Skrin dan FFM itu diserang anxiety ketika sedang melakukan aktiviti skuba di Sabah hujung tahun lalu. – KOSMO! ONLINE


Beri anak makan coklat, Fazura anggap diri teruk
Oleh MOHAMMAD SHAHEMY AZMI

4 Disember 2022, 4:16 pm
PETALING JAYA – Pelakon juga usahawan popular, Nur Fazura menyifatkan dirinya sebagai seorang ibu yang teruk hanya disebabkan memberi anaknya, Nur Fatima Aisya memakan coklat.
Menerusi perkongsian yang dimuat naik dalam Instagram miliknya, Fazura memberitahu dia terpaksa memberikan coklat kepada Fatimah sebagai ‘umpan’ kerana mahu mengalihkan tumpuan si kecil itu yang menangis selepas disuntik vaksin influenza di sebuah pusat perubatan swasta.
“Selesai mengambil vaksin influenza. Inilah saya sebagai ‘bad parent’ (ibu bapa yang teruk) sebab cuba tenangkan anak dengan coklat,” tulisnya dalam Instagram.
Dalam video yang dikongsikan, kelihatan Fatima yang kini berusia dua tahun menangis sambil memeluk ibunya akibat ketakutan sewaktu mendapatkan suntikan vaksin influenza.
Bagi menenangkan kanak-kanak itu, Fazura telah mengeluarkan coklat dari dalam beg lalu diberikan kepada Fatima.
Tindakan isteri kepada aktor Fattah Amin itu menarik perhatian pengikutnya dalam Instagram apabila berpendapat apa yang dilakukannya adalah wajar dan tidak salah sama sekali.

“Tidak. Jangan sesekali panggil diri awak ‘bad parent’. Awak adalah ibu yang baik untuk Fatima,” kata seorang netizen.
“Bukan ‘bad parent’ pun. Beri sikit buat rasa-rasa. Dulu kecil-kecil pun makan coklat juga,” kata seorang lagi pengikutnya.
“Tak mengapa. Sesekali, bukannya selalu beri coklat,” kata seorang pengguna Instagram.
– KOSMO! ONLINE


Bot kenka tidak diusahakan pemilik ditahan APMM
Oleh LUQMAN RIDHWAN MOHAMED NOR

4 Disember 2022, 3:18 pm
BAGAN SERAI – Agensi Penguatkuasaan Maritim Malaysia (APMM) melalui Zon Maritim Kuala Kurau menahan sebuah bot kenka di Tanjung Piandang di sini kira-kira pukul 2.30 petang kelmarin.
Pengarah Zon Maritim Kuala Kurau, Komander Maritim Mohd. Najhan Azman Hamid berkata, bot itu ditahan di kedudukan 0.8 batu nautika barat daya Tanjung Piandang.
Menurutnya, semasa pihaknya melakukan rondaan rutin di perairan Kuala Kurau dan Tanjung Piandang, mereka mengesan bot itu bergerak dalam keadaan mencurigakan lalu ia dirapati untuk pemeriksaan.
“Hasil pemeriksaan menemukan seramai tiga kru nelayan tempatan termasuk tekong berumur di antara 50 hingga 71 tahun di atas bot.
“Pemeriksaan ke atas dokumen mendapati bot terbabit memiliki lesen yang sah namun pemilik asal bot tidak mengusahakan sendiri,” katanya dalam satu kenyataan di sini hari ini.
Mohd. Najhan berkata, selain itu, sebanyak 200 kilogram hasil ikan campur turut ditemui semasa pemeriksaan.

“Kesemua kru, bot nelayan, hasil tangkapan dan peralatan menangkap ikan telah ditahan dan dibawa ke Jeti Zon Maritim Kuala Kurau untuk tindakan lanjut.
“Kes disiasat di bawah Seksyen 8 (b) Akta Perikanan 1985 kerana melanggar syarat sah lesen iaitu pemilik asal tidak mengusahakan sendiri bot,” katanya.
Sebarang aduan dan kecemasan, orang ramai boleh melaporkan kepada APMM di talian MERS 999 atau Pusat Operasi Zon Maritim Kuala Kurau (05-7279919) untuk tindakan. – KOSMO! ONLINE


MBI peruntuk dana tambahan RM2 juta atasi banjir
Oleh LIYANA RAMLI

4 Disember 2022, 3:13 pm
IPOH – Majlis Bandaraya Ipoh (MBI) memperuntukkan dana tambahan lebih RM2 juta bagi kerja-kerja penyelenggaraan sistem saliran bagi mengatasi masalah banjir kilat yang mungkin berlaku sepanjang musim tengkujuh di sini.
Datuk Bandar Ipoh, Datuk Rumaizi Baharin berkata, sebelum ini, MBI memperuntukkan RM1.5 juta di bawah kos insfrastruktur bagi pencegahan banjir bergantung kepada perancangan.
“Peruntukan ini adalah hasil daripada pihak Jabatan Pengairan dan Saliran (JPS) dalam wang sumbangan saliran dan Kementerian Perumahan Kerajaan Tempatan (KPKT).
“MBI sudah melakukan kerja-kerja pembersihan, penyelenggaraan longkang termasuk kolam tadahan dan rumah pam,” katanya kepada pemberita di sini hari ini.
Beliau berkata, terdapat tambahan dua rumah pam di Kawasan Perindustrian Bercham Taman Pengkalan Harapan untuk mempercepatkan proses mengepam air limpahan keluar semula ke sungai disebabkan air pasang dan hujan.
Menurut Rumaizi, pihaknya telah melantik kontraktor untuk kerja-kerja pembersihan kolam tadahan sejak November lalu.

“Ada lebih 70 kolam tadahan termasuk yang di bawah JPS, Pejabat Tanah dan MBI sendiri. Memang kami bersihkan semua dengan bantuan daripada JPS,” katanya.
Sementara itu, Rumaizi berkata, fasa pertama projek penyambungan jalan bagi cadangan Jalan Utama Meru Raya-Klebang telah siap sepenuhnya pada 18 November lalu.
“Projek ini dilaksanakan di dalam dua fasa, fasa pertama merupakan projek pembinaan jambatan yang merentasi Sungai Pari dengan kos RM2.2 juta telah siap sepenuhnya pada 18 November lalu.
“Fasa kedua pula pembinaan jalan yang menyambungkan jalan dari Lebuh Chepor Utama 2 di bahagian Mery Raya dengan Lebuh Klebang Putra di bahagian Klebang,” katanya. – KOSMO! ONLINE


Memang sejenis tiada hati perut? Shahrulezad selar blog biadab
Oleh HANISAH SELAMAT

4 Disember 2022, 4:31 pm
PETALING JAYA – Penerbit Shahrulezad Mohameddin menempelak sikap biadab pengendali blog yang meletakkan tajuk dan kapsyen berbaur fitnah berhubung situasi kesihatan Nad Zainal sehingga mencetuskan salah faham dalam kalangan orang ramai.
Katanya, berita palsu membabitkan nyawa seseorang secara tidak langsung mencetuskan panik dalam kalangan kenalan dan peminat Nad Zainal yang kemudian menyebabkan dirinya menjadi sasaran untuk mendapatkan pengesahan.
“Disebabkan kapsyen blog bodoh macam inilah sejak semalam saya dapat banyak mesej WhatsApp daripada orang keliling tanya ‘betul ke Cik Ijat, betul ke Nad dah **?
“Korang pemilik ‘page’ ini memang sejenis tiada hati perut ke? Memang spesis manusia yang suka menangguk di air keruh atas musibah orang lain?
“Disebabkan benda macam inilah punca orang jadi tak keruan,” katanya menerusi hantaran Instagram.
Shahrulezad yang juga antara individu rapat dengan Nad turut memuat naik tangkap layar paparan sebuah blog yang menulis: Salam takziah buat Nad Zainal. Ini berita baru yang diterima.

Pada masa sama, pemilik Radius One itu turut meluahkan rasa berang dengan tindakan beberapa blog lain yang seakan berlumba-lumba berkongsi pula berita palsu itu.
Sehubungan itu, katanya selepas ini dia enggan lagi melayan sebarang pertanyaan yang dicetuskan akibat terpedaya dengan kapsyen sebegitu.
“Bagi sesiapa yang mesej saya tanya soalan pelik hanya disebabkan terpedaya dengan kapsyen bodoh macam ni, saya minta maaf banyak-banyak.
“Saya cuma mampu ‘bluetick’ saja sebab tak larat nak jawab soalan merepek yang berpunca daripada perkara mengarut tersebut.
Menurutnya lagi, sebarang perkembangan sahih mengenai pelakon Cina Buta itu boleh diketahui menerusi perkongsian rakan baik Nad, Ungku Ismail menerusi Instagram.
“Ungku Ismail akan laporkan dari semasa ke semasa perkembangan Mad. Kalau tiada sesiapa update maknanya Nad okay. Kami cuma kongsikan perkara perlu saja.
“Apa yang saya harapkan sangat sekarang ialah doa yang baik-baik saja untuk kesembuhan Nad,” ujarnya.
Semalam, Ungku Ismail memaklumkan pemilik nama sebenar Farah Nadia Zainal Abidin, 32, itu kembali ditidurkan berikutan kemerosotan oksigen dan paru-parunya belum cukup kuat untuk bernafas sendiri.
Ibu kepada dua cahaya mata itu dimasukkan ke Unit Rawatan Rapi (ICU) di Hospital Ampang Puteri sejak 22 November lalu berikutan jangkitan kuman dan paru-paru berdarah.- KOSMO! ONLINE


Cadang Hadi jadi ketua pembangkang bertaraf menteri
Oleh KOSMO!

4 Disember 2022, 3:52 pm
PETALING JAYA- Pemuda Amanah Terengganu mencadangkan agar Presiden Pas, Tan Sri Abdul Hadi Awang dilantik sebagai ketua pembangkang bertaraf menteri.
Ketuanya, Zamir Ghazali berkata, perkara itu dilihat wajar memandangkan Pas memenangi kerusi parlimen paling banyak pada Pilihan Raya Umum (PRU) ke-15.
“Sudah pastinya, Presiden Pas merupakan sosok terbaik untuk menjawat jawatan ketua pembangkang Dewan Rakyat bertaraf menteri dan menerima elaun serta kemudahan yang sewajarnya.
“Abdul Hadi juga memiliki pengalaman sebagai ketua pembangkang yang cukup berkesan iaitu pada 2002 hingga 2004.
“Kebijaksanaan Presiden PAS sebagai ketua pembangkang pasti menjadi cerminan wibawa menyeluruh PAS itu sendiri sebagai parti yang mewakili suara orang Melayu dan Islam terbanyak di Malaysia,” katanya dalam kenyataan hari ini.
Pada PRU15, Pas memenangi sebanyak 49 kerusi Parlimen sekali gus muncul sebagai parti paling ramai di Dewan Rakyat.

Pas turut berjaya menyapu bersih 25 Parlimen dengan lapan di Terengganu, Kelantan (14) dan Perlis (3) serta Kedah (13). – KOSMO! ONLINE


Khaled tekad lonjakkan KPT
Oleh MOHD RASDAN AHMAD

4 Disember 2022, 3:49 pm
PETALING JAYA- Naib Presiden UMNO, Datuk Seri Mohamed Khaled Nordin yang dilantik sebagai Menteri Pengajian Tinggi tekad untuk melonjakkan sektor pengajian tinggi negara ke tahap yang lebih baik.
Menteri Pengajian Tinggi itu berkata, selain melonjakkan sektor tersebut ia juga perlu memberi manfaat untuk semua rakyat di negara ini.
“Saya pohon doa dan kerjasama semua untuk menjayakan misi penting negara ini,” ujarnya dalam satu hantaran di media sosialnya hari ini.
Terdahulu, Khaled bersama 26 menteri lain termasuk Presidennya, Datuk Seri Ahmad Zahid Hamidi yang dilantik sebagai Timbalan Perdana Menteri mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia Serta Sumpah Simpan Rahsia di Istana Negara semalam.
Khaled merupakan antara enam menteri daripada Barisan Nasional (BN) yang dilantik dalam Kabinet Kerajaan Perpaduan yang dipimpin Perdana Menteri, Datuk Seri Anwar Ibrahim.- KOSMO! ONLINE.


Rakyat tunggu formula harga Myvi RM25,000
Oleh KOSMO!

4 Disember 2022, 4:34 pm
PETALING JAYA- Formula menurunkan harga kenderaan yang dikupas Menteri Ekonomi, Rafizi Ramli sebelum ini menjadi isu yang paling ditunggu-tunggu oleh rakyat Malaysia.
Sebelum ini, Timbalan Presiden Parti keadilan Rakyat (PK) itu pernah menyatakan harga kereta Perodua Myvi hanya sekitar RM25,000 tidak termasuk cukai.
Beliau juga sebelum ini mendakwa sekiranya parti itu mentadbir negara, harga kenderaan yang dijual di Malaysia bakal diturunkan.
Orang ramai ternyata ternanti-nanti formula itu setelah Pakatan Harapan (PH) kembali memerintah setelah berjaya membentuk Kerajaan Perpaduan bersama parti komponen lain termasuk Barisan Nasional (BN).
Ditambah lagi Rafizi dilantik sebagai Menteri Ekonomi selepas Perdana Menteri, Datuk Seri Anwar Ibrahim mengumumkan barisan Kabinetnya pada Jumaat lalu.
“Sekarang tibalah masanya untuk dia (Rafizi) mempraktikkan segala formula yang dikeluarkan dahulu.

“Semoga dipermudahkan segala urusan, sesiapa yang nak beli kereta ‘hold’ (tunggu) dulu, tunggu menteri umumkan perlaksanaan formula tersebut,” ujar Azizi Hamid.
“Ada hikmah atas pelantikan beliau (Rafizi),” kata Mohd Saiful Izwan pula.- KOSMO! ONLINE


Ahmad Zahid ziarah pusara ibu bapa
Oleh AIN SAFRE BIDIN

4 Disember 2022, 4:10 pm
BAGAN DATUK – Timbalan Perdana Menteri, Datuk Seri Dr. Ahmad Zahid Hamidi menziarahi pusara ibu bapanya di Tanah Perkuburan Islam Tebuk Chek Maja, Sungai Nipah Darat di sini hari ini.
Ahli Parlimen Bagan Datuk itu tiba di kawasan tanah perkuburan tersebut pada kira-kira pukul 1.30 tengah hari dan berdoa untuk Allahyarham ibunya, Tuminah Abdul Jalil yang meninggal dunia pada Oktober 2011 dan Allahyarham bapanya, Raden Hamidi Abdul Fatah yang meninggal dunia pada Ogos 2014.
Turut bersama Ahmad Zahid ialah adiknya, Datuk Hakim Hamidi dan Ahli Dewan Undangan Negeri (ADUN) Rungkup, Datuk Shahrulzaman Yahya.
Terdahulu, Ahmad Zahid yang juga Presiden UMNO mengadakan perjumpaan tertutup dengan kepimpinan UMNO Bahagian Bagan Datuk di Kompleks UMNO Bahagian Bagan Datuk di sini.
Selepas menziarahi pusara kedua-dua orang tuanya, Ahmad Zahid turut meluangkan masa menghadiri jemputan kenduri majlis perkahwinan pasangan pengantin, Naiumi Azmi Mat Desa serta isterinya, Norshamiah Abdullah di Kampung Sungai Nipah Baruh.
Ahmad Zahid kemudiannya pulang ke kediamannya di Sungai Nipah di sini yang disambut penduduk dan penyokong.

Semalam, Ahmad Zahid mengangkat sumpah jawatan Timbalan Perdana Menteri bersama Ahli Parlimen Petra Jaya, Datuk Seri Fadillah Yusof di hadapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara di Kuala Lumpur.
Ahmad Zahid turut memegang portfolio Kementerian Kemajuan Desa dan Wilayah. – KOSMO! ONLINE


Neelofa temankan Haris terima ijazah, riuh satu dewan
Oleh MOHAMMAD SHAHEMY AZMI

4 Disember 2022, 2:00 pm
KUALA LUMPUR – Selebriti yang juga usahawan terkenal, Neelofa berkongsi rasa teruja apabila suaminya, Haris Ismail menjadi antara seorang graduan pada Majlis Konvokesyen Universiti Islam Antarabangsa (UIAM) ke-38 di di Dewan Utama, Pusat Aktiviti Kebudayaan, UIAM di sini, hari ini.
Menerusi hantaran yang dimuat naik Neelofa dalam InstaStory miliknya, pengacara program Next To Neelofa itu berkongsi saat manis ketika menemani dan meraikan kejayaan pendakwah bebas itu menamatkan pengajian di UIAM.
Beberapa hantaran yang dikongsikan, Neelofa atau nama lengkapnya Noor Neelofa Mohd. Noor, 33, terlihat gembira dan bangga apabila bergambar bersama Haris yang segak mengenakan jubah konvokesyen berwarna biru firus.
“Alhamdulillah,” ucap Haris ringkas dalam salah sebuah video yang dirakam isterinya.
Dalam perkongsian berbeza, Neelofa turut merakamkan saat suaminya naik ke atas pentas untuk menerima skrol sebaik sahaja namanya diumumkan sekali gus menyebabkan seluruh isi dewan riuh dengan tepukan dan sorakan daripada graduan lain.
“Siapa suruh bawa bini (isteri) datang konvo,” tulis Neelofa sambil meninggalkan tanda pagar #suamimudakauada.

Berdasarkan tangkap layar pada skrin di atas pentas, Haris atau nama lengkapnya Muhammad Haris Mohd. Ismail telah menamatkan pengajian pada peringkat Ijazah Sarjana Muda dalam bidang Pengajaran Bahasa Inggeris Sebagai Bahasa Kedua (TESL) dan minor Pembelajaran Islam (Islamic Education). – KOSMO! ONLINE


Lelaki Nepal bunuh dua rakan senegara direman seminggu
Oleh NOR SHAFAWATI YUP

4 Disember 2022, 1:30 pm
SEREMBAN – Seorang lelaki warga Nepal direman seminggu bermula hari ini berhubung kes pembunuhan dua pengawal keselamatan warganegara sama di Pusat Komersial Oakland di sini semalam.
Ketua Polis Daerah Seremban, Asisten Komisioner Nanda Maarof berkata, suspek berusia 37 tahun ditahan untuk siasatan lanjut di bawah Seksyen 302 Kanun Keseksaan.
“Perintah reman dikeluarkan Penolong Pendaftar, Nur Haryatie Mohd. Saini di Mahkamah Khas Reman hari ini,” katanya ketika dihubungi di sini hari ini.
Nanda memberitahu, motif kejadian bunuh itu masih dalam siasatan. Ketika kejadian suspek dipercayai berada di bawah pengaruh alkohol.
Semalam Kosmo! Online melaporkan dua pegawal keselamatan warga Nepal ditemui mati dipercayai dibunuh rakan senegaranya di Pusat Komersial Oakland.
Kedua-dua mangsa berusia 35 dan 46 tahun itu ditemui dalam keadaan terlentang di premis tersebut yang dijadikan kantin pekerja.

Terdapat kesan kecederaan iaitu hentakan pada muka mangsa dipercayai dipukul menggunakan penukul yang turut ditemui di lokasi kejadian.
Sebaik polis tiba, suspek berada bersama dua mangsa di lokasi berkenaan dan dia ditahan untuk siasatan lanjut. – KOSMO! ONLINE


Tiada unsur perkauman – Polis
Oleh AZMI NORDIN

4 Disember 2022, 2:01 pm
KUALA LUMPUR – Polis mengesahkan pemeriksaan terhadap lima orang awam di Jalan Cenderuh Taman Bamboo, di sini, semalam dijalankan dengan penuh adil dan berhemat.
Ketua Polis Daerah Sentul, Asisten Komisioner Beh Eng Lai berkata, satu ciapan Twitter dikesan mamaparkan tangkap layar aduan seorang pengguna dipercayai kepada Ketua Polis Negara melalui aplikasi Whatsapp pada pukul 11.20 malam tadi.
Katanya, aduan tersebut berkenaan tidak berpuas hati anaknya telah diperiksa secara rambang oleh lima anggota polis sekitar pukul 10.30 malam, pada hari yang sama.
“Hasil siasatan yang dijalankan mendapati, lima anggota polis dari Balai Polis Jinjang ketika itu menjalankan rondaan cegah jenayah ternampak empat lelaki tempatan mencurigakan di tepi jalan.
“Apabila melihat ketibaan pihak polis, mereka dengan segera telah memasuki kereta masing-masing,” katanya dalam kenyataan hari ini.
Ujar Eng Lai, selepas memperkenalkan diri, anggota polis meminta kad pengenalan mereka untuk membuat semakan rekod jenayah.

Ketika itu, seorang daripada lelaki tersebut meminta untuk bercakap dengan peguamnya bagi tujuan pengesahan namun anggota telah menjelaskan tujuan pemeriksaan tersebut dijalankan.
“Setelah selesai pemeriksaan, kesemua mereka dibenarkan beredar dari lokasi selepas tidak menemui sebarang kesalahan dari pemeriksaan yang dijalankan.
“Adalah ditegaskan bahawa pemeriksaan atas individu atau kenderaan yang mencurigakan adalah tugas utama polis bagi memastikan keselamatan serta ketenteraman awam terjamin,” katanya.
Tegas Eng Lai, polis sentiasa berhemah dan bersikap adil dalam melaksanakan tugas pencegahan jenayah dengan tidak mengamalkan sebarang unsur perkauman. -KOSMO! ONLINE.


Muhyiddin perlu akur titah Agong – Ahmad Zahid
Oleh MOHD RASDAN AHMAD

4 Disember 2022, 2:05 pm
PETALING JAYA – Pengerusi Perikatan Nasional (PN), Tan Sri Muhyiddin Yassin perlu akur dan berhenti mempertikaikan keputusan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berhubung pembentukan Kerajaan Perpaduan.
Presiden UMNO, Datuk Seri Ahmad Zahid Hamidi berkata, tindakan bekas Perdana Menteri ke-8 itu menunjukkan sisi sebenar beliau apabila gagal dilantik sebagai Perdana Menteri.
“Ini kerana tidak sampai 24 jam kabinet angkat sumpah beliau menuduh pembentukan kerajaan dan kabinet tertubuh atas penipuan terhadap mandat rakyat yang tidak mempunyai sebarang keabsahan untuk berfungsi sebagai badan eksekutif tertinggi negara.
“Namun, Muhyiddin lupa pelantikan Perdana Menteri atas kuasa Baginda Yang di-Pertuan Agong yang diperuntukkan di bawah Perkara 40(2)(a) dan Perkara 43 (2)(a) Perlembagaan Persekutuan.
“Pelantikan yang diperkenan Yang di-Pertuan Agong. Ini juga selepas perbincangan khas dengan Raja-Raja Melayu di Istana Negara,” katanya menerusi hantaran di Facebooknya hari ini.
Tambah Timbalan Perdana Menteri itu, perbincangan khas berkenaan juga untuk Yang di-Pertuan Agong mendapat pandangan raja-raja Melayu untuk membolehkan Seri Paduka Baginda membuat keputusan yang terbaik demi kepentingan dan kesejahteraan negara serta rakyat.

Tambah Ahli Parlimen Bagan Datuk itu lagi, pelantikan Perdana Menteri dan ahli jemaah menteri perlu mendapat perkenan Yang di-Pertuan Agong terlebih dahulu.
“Justeru, Muhyiddin perlu menghormati segala pelantikan ini dan tindakan dan sekutunya yang cuba mempertikaikan segala pelantikan ini adalah gambaran wajah sebenar beliau dan sekutunya yang tidak menghormati institusi Raja-Raja Melayu.
Tegasnya, Muhyiddin dan sekutunya perlu belajar menjadi pembangkang yang berwibawa dan bukannya merengek kerana tidak dapat menerima hakikat gagal menjadi perdana menteri dan membentuk kerajaan.
Dalam pada itu, beliau berkata, kritikan Muhyiddin berhubung tindakan Datuk Seri Anwar Ibrahim yang memegang jawatan Menteri Kewangan, tidak melihat keperluan semasa yang memerlukan, disifat tidak munasabah.
“Ini kerana Anwar dikenali berprestasi tinggi pernah menguruskan kewangan dan ekonomi Malaysia surplus budget, iaitu pendapatan melebihi perbelanjaan negara.
“Anwar juga pernah diiktiraf sebagai Menteri Kewangan terbaik dunia oleh Euro Money Magazine dan Menteri Kewangan Terbaik Asia oleh Asia Money Magazine.
“Anwar juga pernah mendapat The Asian of The Year dan Malaysia mendapat gelaran The Asian Tiger kalangan negara Asia ketika Anwar menjadi Menteri Kewangan,” jelasnya.
Beliau turut menegaskan bahawa pelabur asing akan lebih yakin untuk membuat pelaburan apabila Anwar memegang jawatan Menteri Kewangan. – KOSMO! ONLINE.


Baju tak sesuai imej berhijab, Masya Masyitah dikecam tayang ‘aset’
Oleh MOHAMMAD SHAHEMY AZMI

4 Disember 2022, 2:23 pm
PETALING JAYA – Tidak serik dan kalis kecaman. Mungkin itu frasa paling tepat menggambarkan hati kering penyanyi Masya Masyitah setiap kali menjadi mangsa kecaman netizen gara-gara dianggap tidak berpakaian sesuai dengan imej berhijab.
Terbaharu, penyanyi berusia 22 tahun itu sekali lagi mencuri perhatian netizen apabila memuat naik gambar dalam Instagram mengenakan pakaian yang kelihatan seperti baju dalam pada bahagian luar sehingga menampakkan aset wanitanya.
Menerusi beberapa hantaran yang dikongsikan, Masya atau nama lengkapnya Siti Nurmasyitah Mohd. Yusoff itu dilihat mengayakan ‘inner’ berwarna hitam dipadankan dengan singlet seakan-akan pakaian dalam sukab namun penampilan tersebut dikatakan tidak sesuai dengan imejnya yang bertudung.
Penampilan yang digayakan oleh Masya itu menimbulkan rasa kurang senang terhadap orang ramai kerana mendakwa pakaiannya itu menampakkan bentuk payudaranya.
Bukan itu sahaja, pemakaian gaya tudungnya yang tidak menutupi dada turut mengundang komen berbaur lucah daripada sesetengah pengguna media sosial terutama golongan lelaki.
“Bulatnya,” komen seorang pengguna Instagram.

“Kepala tertutup, tapi k*pek terjojol,” kata seorang netizen.
Bahkan, terdapat juga komen netizen menyifatkan Masya sebagai seorang selebriti yang suka mencari publisiti murahan selepas beberapa kali mengulangi perkara sama.
“Dia ini suka cari publisiti murahan dengan tayang apa yang dia ada. Bila dan tular dan kena tegur, nanti dia perlahan-lahan akan kongsi gambar tertutup pula. Bila dan sendu, kongsi semula gambar panas,” kata seorang pengguna Instagram.
Bukan itu sahaja, ramai juga dalam kalangan pengikutnya kesal kerana Masya dilihat telah banyak berubah terutama penampilannya yang berbeza ketika dirinya masih bergelar kanak-kanak.
“Makin besar, makin dah tak minat dengan dia,” kata seorang peminatnya.
“Kenapa Masya semakin berubah? Suka tengok pemakaian dia masa awal-awal dulu. Selalu rasa nak ‘like’ sebagai tanda sokongan. Tapi sekarang?” ujar seorang peminatnya kecewa.
Sebelum ini, penyanyi kelahiran Kedah itu pernah dikecam netizen gara-gara menggayakan imej tudung yang menampakkan bahagian lehernya.
Tidak terhenti disitu, Masya sekali lagi dikritik apabila menggayakan imej tudung ‘bertocang’ menyerupai rambut ketika bercuti ke Dubai pada November lalu.
Selain dikritik kerana fesyen, Masya juga pernah dihentam hebat netizen selepas menyentuh wajah model lelaki dalam sebuah muzik video single terbaharunya.
Bagaimanapun, Masya sendiri pernah bersuara dengan memberitahu apa yang berlaku berpunca daripada khilaf sendiri sebagai manusia yang tak dapat lari daripada melakukan kesilapan.
“Sudah-sudahlah. Nama pun manusia, tak pernah lepas dari buat silap.
“Yang baik-baik semua dari Allah dan yang buruk dari saya. Terima kasih,” jawabnya sambil menyertakan emoji bentuk hati. – KOSMO! ONLINE


Menteri Agama ‘sempoi’ guna kereta Perodua Axia
Oleh KOSMO!

4 Disember 2022, 3:08 pm
PETALING JAYA – Menggunakan kereta Perodua Axia untuk ke mana sahaja, sekali gus menampakkan sikap merendah diri dimiliki Menteri Agama, Datuk Dr. Mohd. Na’im Mokhtar.
Kisah tersebut diceritakan seorang perunding syariah menerusi Facebooknya, Abdel Rahmanov yang mengenali rapat sejak sekian lama dengan Mohd. Na’im.
Penasihat syariah kewangan Islam itu memberitahu, mereka mengenali antara satu sama lain sewaktu berkhidmat di CIMB Islamic, manakala Mohd. Na’im ketika itu Penasihat Syariah CIMB Islamic dan merupakan Felo di Universiti Oxford, United Kingdom (UK).
“Pada masa itu beliau belum dapat gelaran Datuk, jadi kami panggil beliau Dr. Na’im. Beliau seorang yang lembut berbicara dan gemar tersenyum. Beliau juga gemar memakai blazer kolar Nehru macam Tun Dr. Mahathir Mohamad selalu pakai.
“Beliau banyak pengalaman dalam urusan mahkamah terutama undang-undang keluarga Islam. Sebab itu beliau kerap muncul dalam slot wawancara di radio dan televisyen,” katanya pada hantaran Facebook hari ini.
Abdel Rahmanov berkata, semasa di CIMB Islamic, Mohd. Na’im menghadiri mesyuarat dengan menaiki kereta jenis Mercedes.

“Pada satu hari, saya perlu berikannya pasport. Jadi beliau beritahu pada malam nanti, beliau ambil pasport itu di Kajang. Selepas isyak, saya menunggu beliau di stesen minyak Petronas Prima Saujana.
“Saya menunggu beliau dan mencari kereta Mercedes, tetapi tidak muncul-muncul. Kemudian beliau mesej saya bahawa beliau sudah sampai dengan kereta Perodua Axia. Saya masuk ke kereta beliau sambil tergelak. Saya kata, ‘ingatkan kereta Mercedes. Beliau sambil ketawa berkata, ‘Man, inilah kereta saya pakai’.
“Sebenarnya beliau boleh sahaja meminta saya hantar pasport tersebut ke rumahnya, tetapi mungkin beliau tidak mahu menyusahkan orang lain dan sanggup pergi mengambil sendiri dengan kereta Perodua Axia. Di sini nampak sikap ‘humble’ atau merendah diri dalam diri beliau,” ujarnya.
Abdel Rahmanov berkata, Mohd. Na’im
adalah anak jati Kampung Baru, malah rumah asal beliau masih berada berdekatan dengan Pasar Chow Kit.
“Almarhum Ustaz Abdul Ghani, ‘bos’ saya di CIMB Islamic, berkawan rapat dengan Datuk Na’im dan selalu bercerita pasal beliau. Ustaz Ghani bercerita Datuk Na’im semasa kecil tidak akan masuk tidur sebelum bapanya tidur.
“Selagi bapanya belum tidur, beliau tidak akan masuk tidur. Cerita ini amat luar biasa. Hebat peribadi dan khidmat Datuk Na’im kepada bapanya.
“Mungkin ini rahsia kejayaan karier beliau. Siapa sangka anak Kampung Baru menjadi Ketua Hakim Syarie dan Menteri Agama,” katanya. – KOSMO! ONLINE


Johor harap Kerajaan Perpaduan bina HSA2
Oleh MOHAMAD FAIZAL HASHIM

4 Disember 2022, 2:17 pm
ISKANDAR PUTERI – Kerajaan negeri berharap Kerajaan Perpaduan yang dipimpin Perdana Menteri, Datuk Seri Anwar Ibrahim supaya menilai semula keperluan pembinaan Hospital Sultanah Aminah 2 (HSA2).
Pengerusi Jawatankuasa Kesihatan dan Perpaduan negeri, Ling Tian Soon berkata, pembinaan hospital awam ketiga itu perlu bagi menampung keperluan kepadatan penduduk di Johor Bahru.
Beliau berkata, kehadiran pesakit di dua hospital sedia ada di Johor Bahru iaitu HSA dan Hospital Sultan Ismail (HSI), di sini kini mencapai lebih 80 peratus dengan kadar penggunaan katil yang semakin memuncak.
“Kerajaan negeri serta rakyat di negeri ini amat berharap agar pembinaan HSA2 dipertimbangkan semula untuk direalisasikan.
“Bagaimanapun, Belanjawan 2023 yang dibentangkan Perdana Menteri, Datuk Seri Ismail Sabri Yaakob pada ketika itu, Oktober lalu tidak menyenaraikan HSA2 sebagai salah satu projek pembangunan yang akan dilaksanakan.
“Oleh itu, kami berharap agar Kerajaan Perpaduan serta Menteri Kesihatan, Dr. Zalifa Mustafa, yang juga Ahli Parlimen dari Johor supaya permohonan pembinaan HSA2 dapat diluluskan dan dibentangkan dalam Belanjawan 2023 nanti,” katanya.

Beliau berkata demikian pada sidang akhbar selepas sesi soal jawab lisan di Dewan Undangan Negeri (DUN) Johor diKota Iskandar di sini hari ini.
Jun lalu, Tian Soon yang juga Ahli Dewan Undangan Negeri (ADUN) Yong Peng, dilaporkan berkata, HSA2 dijangka akan mula dibina pada 2024 sekiranya ia mendapat kelulusan daripada kerajaan dan dibentangkan dalam Belanjawan 2023.
Tian Soon dilaporkan berkata, pembinaan HSA2 itu nanti dijangka dapat menyelesaikan isu kesesakan di dua hospital awam di daerah ini.
Mengikut perancangan, lokasi HSA2 adalah di kawasan Kempas, di sini bahkan Kementerian Kesihatan (KKM) juga sudah membayar premium tanah seluas 207.5 hektar bagi pembinaan hospital terbabit.
Tian Soon menjelaskan, salah satu faktor yang menjadi punca pembinaan HSA2 tidak dimasukkan dalam Belanjawan 2023 ialah isu setinggan di tapak projek itu di Kempas.-KOSMO! ONLINE


Warga emas maut dirempuh semasa membelok masuk ke kedai
Oleh ROHANA MOHD. NAWI

4 Disember 2022, 2:10 pm
PASIR MAS – Seorang wanita warga emas maut selepas motosikal yang ditunggangnya dirempuh sebuah lagi motosikal sewaktu sedang membelok masuk ke kawasan kedai di Jalan Loji Air Kelar di sini kelmarin.
Dalam kejadian kira-kira pukul 9.15 pagi, mangsa, Hashanah Awang Kechik, 63, meninggal dunia di lokasi kejadian selepas mengalami kecederaan parah pada kepala.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, siasatan awal mendapati, mangsa menunggang motosikal jenis Modenas Kriss dari arah Pasir Mas ke Tanah Merah.
Menurutnya, semasa tiba di lokasi kejadian, mangsa dikatakan secara tiba-tiba membelok ke kanan untuk masuk ke sebuah kedai yang berada di bahu jalan.
“Insiden itu menyebabkan sebuah motosikal jenis Yamaha YZF-R6 yang ditunggang seorang lelaki berusia 52 tahun dari arah bertentangan tidak sempat brek sebelum merempuh mangsa.
“Wanita itu mengalami cedera parah pada kepala disahkan meninggal dunia di lokasi kejadian manakala penunggang sebuah lagi motosikal hanya cedera ringan,” katanya dalam satu kenyataan di sini hari ini.

Mohd. Nasaruddin berkata, mayat mangsa dihantar ke Hospital Pasir Mas di sini untuk proses bedah siasat.
Katanya, siasatan lanjut mendapati, nahas dipercayai berpunca daripada kecuaian mangsa yang membelok ke kanan secara tiba-tiba.
Tambahnya, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Pelaku cemar bau sungai berdepan denda RM100,000, penjara
Oleh ISKANDAR SHAH MOHAMED

4 Disember 2022, 1:23 pm
SHAH ALAM – Pelaku yang mengakibatkan pencemaran bau di Sungai Batang Benar, Negeri Sembilan dan sekitar Selangor bakal berdepan hukuman denda sehingga RM100,000 atau penjara maksimum setahun.
Suruhanjaya Perkhidmatan Air Negara (SPAN) menerusi kenyataan berkata, pihaknya merujuk insiden pelepasan efluen terlarang ke alur air sehingga
mengakibatkan pencemaran bau dan penutupan Loji Rawatan Air (LRA) Sungai Semenyih selama tiga jam, baru-baru ini.
Katanya, ini kerana dianggap bakal menjejaskan bekalan air kepada pengguna domestik dan industri.
“Bahagian Penguatkuasaan SPAN telah menjalankan pemantauan dan siasatan lanjut bagi mengenal pasti bahan serta pelaku tersebut.
“Lawatan tapak termasuk di kawasan perindustrian berdekatan turut dilakukan dan siasatan lanjut sedang dijalankan bersama agensi penguatkuasaan lain,” katanya.
Kosmo! semalam melaporkan misteri kejadian air sungai berbuih dan berbau sabun di Sungai Batang Benar di Negeri Sembilan sejak Khamis lalu akhirnya terjawab apabila ia dipercayai berpunca daripada sebuah kilang perindustrian.

Pencemaran itu mula dikesan pada pukul 8 malam itu sehingga mengakibatkan operasi Loji Rawatan Air (LRA) Semenyih dan Bukit Tampoi terpaksa dihenti sementara, sebelum kem-bali beroperasi pagi kelmarin.
SPAN menjelaskan insiden berkenaan disiasat mengikut Seksyen 121 (1)(c) Akta Industri Perkhidmatan Air 2006 (Akta 655).
“Kesalahan itu melibatkan pencemaran terhadap alur air atau sistem bekalan air.l dan boleh didenda sehingga RM100,000 atau penjara tidak lebih setahun atau kedua-duanya sekali,” ujarnya.
SPAN meminta orang ramai yang  mempunyai maklumat berkaitan perbuatan seumpama itu supaya menghantar mesej ke WhatsApp bernombor 013-3885000 atau e-mel ke [email protected]. -KOSMO!ONLINE


Tanpa Azizah saya tidak mungkin galas amanah berat ini – Anwar
Oleh KOSMO!

4 Disember 2022, 1:46 pm
PETALING JAYA – Di sebalik pengorbanan dan perjuangan Perdana Menteri, Datuk Seri Anwar Ibrahim, ternyata sosok bernama Datuk Seri Dr. Wan Azizah Wan Ismail sering kali ada bagi memberi sokongan.
Tanggal 3 Disember merupakan ulang tahun kelahiran isteri kepada Perdana Menteri yang mana tahun ini genaplah usia 70 tahun bekas Presiden PKR itu.
Dalam satu hantaran di akaun Instagram Perdana Menteri semalam, beliau turut mengucapkan selamat hari lahir kepada permaisuri hati dan mendoakan agar sentiasa di bawah lindungan Allah.
Jelas Anwar, tanpa isterinya itu, beliau tidak mungkin mampu untuk menggalas amanah berat yang dipikulnya ketika ini.
“Seorang insan, wanita, isteri yang tabah, penyayang dan berbakti. Seorang ibu yang tidak pernah jemu mencurahkan kasih sayang.
“Saya sentiasa bersyukur. Tanpa Azizah di sisi, tidak mungkin saya mampu menggalas amanah yang cukup berat saat ini. Saya berdoa agar Azizah sentiasa di bawah lindunganNya.

“Happy birthday!” tulis Perdana Menteri semalam. – KOSMO! ONLINE


Pesakit matikan mesin ventilator rakan sebilik
Oleh KOSMO!

4 Disember 2022, 1:00 pm
BERLIN, Jerman – Seorang wanita berusia 72 tahun ditahan selepas dia didakwa mematikan mesin ventilator rakan sebilik hospitalnya sebanyak dua kali kerana marah dengan bunyi yang dikeluarkan oleh alat bantuan pernafasan tersebut, lapor portal berita MailOnline.
Menurut pihak berkuasa Jerman, warga emas itu berdepan hukuman penjara kerana disyaki melakukan cubaan membunuh. Insiden tersebut berlaku di sebuah hospital di Mannheim, barat daya Jerman, petang Selasa lalu.
Polis dan pendakwa raya berkata dalam satu kenyataan bahawa suspek mematikan alat pernafasan wanita berusia 79 tahun itu. Walaupun diberitahu oleh kakitangan hospital bahawa mesin ventilator itu penting untuk pesakit, dia mengulangi perbuatan tersebut pada sebelah petang.
Pesakit wanita berusia 79 tahun itu bergantung hidup kepada bekalan oksigen, kata polis dan pendakwa raya.
Suspek telah dibawa ke hadapan seorang hakim pada Rabu lalu dan kemudian dihantar ke penjara.
Mesin ventilator digunakan untuk mengepam oksigen ke dalam paru-paru pesakit bagi membolehkannya bernafas dan menjadi alat penting untuk menyelamatkan nyawa semasa pandemik Covid-19 yang mengakibatkan lebih enam juta orang terkorban.

Pihak penjagaan kesihatan antarabangsa melaporkan terdapat kira-kira 25,000 pesakit Jerman yang terpaksa menggunakan ventilator di seluruh negara itu. – Agensi


Piala Dunia: Poland bakal guna taktikal ‘Polish Mourinho’
Oleh KOSMO!

4 Disember 2022, 12:33 pm
DOHA – Meskipun tidak memiliki nama besar di pentas bola sepak di peringkat global, kelibat pengendali Poland, Czesław Michniewicz sentiasa menghadirkan rasa gerun termasuk pengikut setia bola sepak di Perancis.
Selepas berjaya melepasi aksi Kumpulan C, Poland bakal menjadi ujian sulung buat Perancis untuk mempertahankan kejuaraan ketika kedua-duanya bakal membuat perhitungan di pusingan 16 terbaik di Stadium Al Thumama malam ini.
Sekalipun sering tampil dengan cara membosankan seperti yang sering dimainkan oleh Jose Mourinho, ramai mula sedar yang Michniewicz sudah miliki resipi terbaik hingga mampu bawa pasukan melepasi peringkat kumpulan.
Daripada apa yang dipamerkan pada aksi awal, pendekatan dimainkan Michniewicz dengan menerapkan corak bertahan mula mencetuskan kritikan hingga media di Perancis menggelarkan jurulatih itu dengan panggilan ‘Polish Mourinho’.
Bagi ayam tambatan Poland, Robert Lewandowski, kekalahan Perancis di tangan Tunisia pada perlawanan terakhir Kumpulan D memberikan harapan kepada skuad The White Reds untuk cipta kejutan ke atas juara bertahan itu.
“Perancis adalah pasukan pilihan. Jadi, kami perlu memperbaiki kelemahan pasukan dan berharap kami mampu mencipta masalah kepada mereka terutamanya ketika mengatur serangan.

“Perancis miliki pasukan yang cukup baik, namun kami sudah menyaksikan perlawanan mereka menentang Tunisia. Kami rasa tiada apa yang mustahil,” katanya.
Selain menghamburkan kritikan kepada Michniewicz, laporan RMC Sport juga melancarkan perang psikologi apabila melabel Poland pasukannya yang membosankan hingga Lewandowski menjadi ‘mangsa’ untuk mengikut arahan jurulatihnya dan dipaksa bekerja keras untuk melakukan tugasan bertahan. – AGENSI


Pembunuh kanibal Jepun meninggal dunia
Oleh KOSMO!

4 Disember 2022, 12:00 pm
TOKYO – Seorang lelaki jepun yang dikenali sebagai pembunuh kanibal  kerana memperkosa, membunuh dan memakan seorang pelajar wanita Belanda, meninggal dunia pada usia 73 tahun, lapor akhbar Mirror UK kelmarin.
Issei Sagawa yang mendapat julukan ‘Kanibal Kobe’ kerana melakukan pembunuhan itu pada tahun 1981,  mati akibat penyakit  radang paru-paru pada 24 November lalu.
Upacara pengebumiannya hanya dihadiri saudara-mara terdekat, tanpa perancangan majlis secara umum, kata adik lelaki dan seorang rakan mendiang dalam satu kenyataan.
Pada 1981, Sagawa melanjutkan pelajaran di Paris. Dia menjemput seorang pelajar Belanda, Renee Hartbelt ke rumahnya.
Sagawa kemudian menembak leher wanita itu, merogolnya sebelum memakan bahagian badan mangsa selama tiga hari. Sagawa seterusnya membuang lebihan anggota badan Renee di taman Bois de Boulogne, lokasi di mana dia ditangkap.
Pakar-pakar psikiatri menganggap Sagawa tidak layak untuk dibicarakan di mahkamah. Dia pada awalnya ditahan di sebuah institut mental di Perancis sebelum dihantar ke Jepun.

Sagawa disahkan waras oleh pihak berkuasa Jepun, namun dibebaskan selepas pertuduhan terhadapnya di Perancis digugurkan.
Dia bagaimanapun tidak merahsiakan pembunuhan itu dan memanfaatkan kemasyhurannya termasuk menulis sebuah novel bertajuk In The Fog yang  mendedahkan butiran pembunuhan itu secara terperinci.
Sagawa turut menceritakan butiran kejadian dan obsesi berterusan dialaminya kepada  kanibalisme dalam beberapa temu bual dan sebuah dokumentari bertajuk  Caniba pada 2017.
“Keinginan saya untuk makan seorang wanita telah berubah menjadi satu kewajipan,” katanya semasa menghadiri temu bual bersama saluran media Vice.
Gambar dari tempat kejadian memaparkan 12 pinggan kertas diisi dengan bahagian badan mangsa yang sudah dikerat. – Agensi


Piala Dunia: Perancis waspada ancaman Poland
Oleh KOSMO!

4 Disember 2022, 12:22 pm
DOHA – Pengendali Perancis, Didier Deschamps harus tampil dengan idea lebih segar dan tidak boleh terlalu bergantung kepada Kylian Mbappe untuk menghadapi Poland pada aksi 16 terbaik di Stadium Al Thumama, malam ini.
Sekalipun Les Bleus memiliki ramai pemain terbaik dunia, ketika ini pengurus itu seakan masih tercari-cari titik kekuatan pasukan terutamanya selepas dua aksi awal peringkat kumpulan lebih tertumpu kepada prestasi Mbappe.
Tambah merisaukan apabila tanpa bintang Paris Saint Germain itu, Perancis gagal menyerlahkan reputasinya selaku juara bertahan hingga alami kekalahan kepada Tunisia pada aksi terakhir Kumpulan D, Rabu lalu.
Walaupun dilabel sebagai pasukan pilihan, Perancis tidak lagi boleh mengulangi prestasi kurang menyakinkan kerana kehadiran Robert Lewandowski pastinya menjadi senjata utama buat Poland.
Bagi penyerang Les Bleus, Kingsley Coman, kedua-dua pasukan harus sentiasa berhati-hati kerana ketika sertai pertandingan sebesar Piala Dunia sudah tiada mana-mana negara miliki kelebihan ketara.
“Ini adalah perlawanan Piala Dunia dan segalanya bukan perkara mustahil. Tampil sebagai pasukan pilihan tidak akan menjadi apa-apa,” katanya.

Daripada sebelum ini, Perancis sering bergelut ketika menentang pasukan yang bermain secara bertahan dan situasi itu dijangka akan terus berulang apabila Poland berkemungkinan menggunakan taktik berkenaan.
Salah satu elemen yang boleh dimanfaatkan oleh Perancis adalah menerusi kualiti penyerang berpengalaman, Olivier Giroud ketika bintang AC Milan itu sedang berada pada motivasi tinggi.
Jika mampu menghadirkan satu gol pada aksi dengan Poland, Giroud bakal mengesahkan jaringan ke-52 untuk muncul sebagai penjaring terbanyak Les Bleus selepas dirinya kini sedang berkongsi 51 gol bersama pemain legenda, Thierry Henry. – AGENSI


Ditengking suami, hanya kerana tidak mahir memandu
Oleh KOSMO!

4 Disember 2022, 12:07 pm
PETALING JAYA – Ditengking suami hanya kerana tidak mahir memandu, hingga si isteri berasa tertekan sewaktu sedang memandu kereta.
Itu yang dialami seorang wanita apabila berdepan situasi ditengking suaminya gara-gara lelaki itu menganggapnya tidak profesional ketika mengendalikan kenderaan.
“Saya nak tanya, normal ke kena tengking dengan suami sebab tak profesional memandu kereta. Lesen pun baru saja ambil.
“Memanglah tak mahir mana. Kena tengking sampai tertekan hari-hari nak memandu kereta,” katanya menerusi hantaran Facebook Luahan Hati Seorang Isteri.
Tanpa diketahui identitinya, wanita itu turut meminta suaminya untuk mengajar memandu kereta.
“Bila kita minta ajar, pun kena marah sebab buat salah. Tak tahu kenapa kena tengking sebab kereta sendiri bukan kereta suami.

“Kalau rosak pun saya sendiri yang baiki. Saya bukan takut nak memandu, tapi lebih takut kena tengking dan sampai jadi pergaduhan besar.
“Sedih sebenarnya, selalu terfikir kalau belum kahwin, ayah abang boleh ajar. Ayah dan abang tak garang sampai tengking-tengking,” ujarnya. – KOSMO! ONLINE


Piala Dunia: Kane berpeluang tutup mulut pengkritik
Oleh KOSMO!

4 Disember 2022, 11:55 am
DOHA – Selepas gagal menghasilkan sebarang jaringan sepanjang aksi peringkat kumpulan, kredibiliti kapten England, Harry Kane akan menjadi perhatian pada pusingan 16 menentang Senegal di Stadium Al Bayt, awal pagi esok.
Ekoran kegagalannya meledak gol, penyerang Tottenham itu menjadi pemain yang paling banyak menerima kecaman di laman sosial Twitter dan daripada kajian dilakukan, The Three Lions mendapat 1,546 kritikan.
Sebanyak 426 kecaman lebih terarah kepada Kane, namun secara dasarnya kritikan itu seakan menyerlahkan kerisauan peminat tentang kualiti yang ada pada anak buah Gareth Southgate kali ini.
Dari sudut positif, Kane harus menjadikan kecaman itu sebagai cabaran untuk menghadirkan gol pada pertemuan dengan Senegal memandangkan dirinya kini hanya dipisahkan dua gol berbanding penjaring terbanyak England, Wayne Rooney yang mengumpul 53 gol.
Walaupun dijangka akan mampu mengesahkan slot suku akhir, Southgate sedar Piala Dunia sentiasa hadir dengan kejutan dan lebih selesa untuk memberikan penghormatan kepada Senegal.
“Senegal adalah lawan yang sukar. Mereka bermain dengan cukup tersusun dan mereka juga memiliki pemain berkualiti yang beraksi di liga Eropah, jadi sudah pasti harapan terhadap Senegal akan meningkat,” katanya.

Ketika ini, penyerang Manchester United, Marcus Rashford sedang mendahului rakannya apabila sudah pun meledak tiga kali di Piala Dunia kali ini, diikuti Bukayo Saka dengan dua gol manakala Jack Grealish, Raheem Sterling, Jude Bellingham dan Phil Foden masing-masing menyumbangkan satu gol.
– AGENSI


Amaran hujan berterusan di enam negeri tamat
Oleh KOSMO!

4 Disember 2022, 1:12 pm
PETALING JAYA – Jabatan Meteorologi Malaysia (MetMalaysia) mengeluarkan penamatan amaran hujan berterusan (waspada) di enam negeri hari ini, yang telah dikeluarkan semalam pada pukul 5.30 petang.
Ketua Pengarah MetMalaysia, Muhammad Helmi Abdullah berkata, ia melibatkan Perlis, Kedah, Pulau Pinang, Perak (Hulu Perak), Kelantan dan Terengganu dijangka bertambah baik.
“Amaran hujan berterusan (waspada) untuk kawasan-kawasan berkenaan dengan ini ditamatkan.
“Orang ramai boleh mendapatkan maklumat cuaca terkini melalui laman web rasmi jabatan, aplikasi mobil myCuaca dan laman media sosial rasmi jabatan. Talian hotline MET Malaysia 1-300- 22-1638 boleh dihubungi bagi sebarang pertanyaan lanjut,” katanya dalam kenyataan ringkas hari ini. – KOSMO! ONLINE


[VIDEO] Wanita jerit minta tolong pukul 2.30 pagi
Oleh FLORINA DERIS

4 Disember 2022, 12:13 pm
PETALING JAYA – Seorang pempengaruh (influencer) media sosial berkongsi pengalaman berdepan situasi mendebarkan apabila terdengar suara menjerit meminta tolong di kawasan perumahannya di Selangor, semalam.
Menerusi satu hantaran di Twitter @runningpanda_, berkata, pada pukul 2:30 pagi dia terdengar suara seorang wanita menjerit berulang kali meminta tolong untuk satu tempoh yang agak lama.
“Suami saya dan jiran menyahut suara itu. Tak semena-mena, terdapat suara lelaki berkemungkinan suami wanita berkenaan menjawab dan meminta kami mengabaikan jeritan tersebut,” jelasnya.
Tambahnya, sejurus lelaki tersebut bersuara, wanita tersebut berhenti meminta tolong dan yang kedengaran suara seakan menangis.
“Saya menghubungi polis meminta agar pihak berkuasa datang segera kerana terdapat orang meminta pertolongan,” katanya menerusi bebenang hantaran tersebut.
Ujarnya lagi, wanita tersebut bertindak berani keluar dari rumahnya dan menemui polis bagi mendapatkan pertolongan. Wanita itu kemudian menaiki kereta peronda polis kemungkinan menuju ke balai.

Perkongsian cerita yang diciap semula sebanyak 7,797 kali dan mendapat 11,100 tanda suka setakat ini mengundang pelbagai reaksi daripada netizen.
“Terima kasih kerana sudah membantu. Anda telah melakukan tindakan yang betul dan tidak semua perwira (hero) memakai topi, sesetengah daripada mereka memakai tudung,” puji seorang pengguna di media sosial itu.
“Jeritan meminta pertolongan bukan gurauan. Jika maklumbalas sudah diterima tetapi jeritan itu masih kedengaran, laporkan segera untuk tindakan susulan. Biarkan polis yang tentukan kesahihannya,” kata pengguna lain. – KOSMO! ONLINE


17 projek ‘sakit’ di Johor
Oleh MOHAMAD FAIZAL HASHIM

4 Disember 2022, 12:17 pm
ISKANDAR PUTERI – Sebanyak 17 projek sakit dan tujuh projek terbengkalai telah dikenal pasti oleh Kementerian Perumahan dan Kerajaan Tempatan (KPKT) di negeri ini.
Pengerusi Jawatankuasa Perumahan dan Kerajaan Tempatan negeri, Datuk Mohd. Jafni Md Shukor berkata, pihak kerajaan Negeri bertindak sebagai pemudah cara bagi menyelesaikan masalah yang dialami pembeli melibatkan projek yang berada di bawah kerajaan Persekutuan.
Beliau berkata, antara projek sakit yang terlibat ialah Taman Setia Indah, Projek Taman Kota Jaya dan Taman Residensi Kota Tinggi.
“Kerajaan Negeri sentiasa bekerjasama membantu memulihkan projek perumahan sakit serta bertindak sebagai pemudah cara membantu pelikuidasi dan kontraktor penyelamat untuk berhubung dengan pihak berkuasa tempatan (PBT), agensi teknikal serta pihak yang berkepentingan.
“Hal ini dapat dilihat kerajaan Negeri memberikan komitmen dalam memantau serta memberikan kelulusan sehingga ke peringkat Sijil Penyiapan dan Pematuhan (CCC) dan penyerahan kunci.
“Ini melibatkan projek sakit Taman Setia Indah (639 unit) dan Projek Taman Kota Jaya (87 unit) dapat diselesaikan sehingga penyerahan kunci,” katanya pada Sidang Dewan Undangan Negeri (DUN) Johor hari ini.

Beliau berkata demikian ketika menjawab soalan lisan Ahli Dewan Undangan Negeri (ADUN) Panti, Hahasrin Hashim mengenai langkah yang diambil kerajaan Negeri dalam menangani isu projek perumahan sakit khususnya projek-projek yang berada di bawah kerajaan Persekutuan.
Mengulas lanjut, Mohd. Jafni yang juga ADUN Bukit Permai berkata, projek sakit yang bakal diselesaikan pada awal tahun hadapan melibatkan 625 unit di Taman Residensi Kota Tinggi yang dimajukan oleh pihak PR1MA.
Katanya, ini menunjukan komitmen kerajaan negeri sangat penting dalam memastikan agensi-agensi dibawah kerajaan Negeri dapat membantu dalam menyelesaikan isu projek-projek sakit.-KOSMO! ONLINE


Piala Dunia: Senegal tidak perlu gentar dengan England
Oleh KOSMO!

4 Disember 2022, 12:12 pm
AL KHOR – Bekas penyerang Liverpool, El Hadji Diouf mengingatkan para pemain Senegal agar tidak gentar bertemu England menjelang aksi pusingan 16 terbaik Piala Dunia 2022 di Stadium Al Bayt awal pagi esok.
Penasihat merangkap duta bersama Senegal itu percaya Lions of Teranga mempunyai peluang terbaik untuk mara ke suku akhir, sekali gus mengulangi pencapaian terbaik seperti dilakukannya pada 2002.
Pada masa sama, Diouf, 41, percaya skuad bimbingan Aliou Cisse itu mempunyai ramai bintang berkualiti yang berpengalaman beraksi dalam saingan Liga Perdana Inggeris.
Antaranya dua tonggak Chelsea iaitu Edouard Mendy, Kalidou Koulibaly; Idrissa Gueye (Everton); Nampalys Mendy (Leicester City), Cheikhou Kouyate (Nottingham Forest) dan Pape Matar Sarr (Tottenham Hotspur).
“Sudah tentu tiada yang perlu ditakutkan kerana kami memiliki pemain yang bagus. Atas padang nanti adalah 11 lawan 11 dan anda berjuang untuk negara anda.
“Kami di sini bukan untuk mengatakan akan memenangi Piala Dunia tetapi kami mahu menunjukkan kepada dunia kemampuan Senegal. Kami ada penjaga gol terbaik dan ramai pemain muda berbakat besar.

“Inilah peluang terbaik pemain untuk berdepan England, apatah lagi kebanyakannya tinggal di sana dan sudah tentu mahu membuktikan kehebatan mereka,” kata Diouf.
Sebagai rekod, Senegal mara ke pusingan kalah mati sebagai naib juara Kumpulan A di belakang Belanda menerusi dua kemenangan dan satu kalah daripada tiga perlawanan. – AGENSI


Lelaki meninggal dunia terjun bangunan Disneyland
Oleh KOSMO!

5 Disember 2022, 10:00 pm
WASHINGTON  – Seorang lelaki berusia 50 tahun meninggal dunia akibat terjun daripada struktur bangunan tempat letak kereta Disneyland di California, Amerika Syarikat (AS) Sabtu lalu, lapor akhbar New York Post.
Insiden itu dilaporkan kepada polis sekitar pukul 9 malam (waktu tempatan), demikian menurut saluran televisyen ABC 7.
Menurut saksi, pengunjung taman tema itu terpaksa berjalan kembali ke tempat letak kereta mereka kerana perkhidmatan trem dihentikan selepas polis tiba di lokasi kejadian.
Pejabat Koroner Daerah Orange turut bertindak balas ke tempat kejadian, kata polis.
Pegawai maklumat awam polis Anaheim, Shane Carringer memberitahu saluran berita Fox News Digital bahawa pejabat koroner telah mengumpulkan cebisan mayat dan menghubungi waris mangsa. – Agensi


TikTok bekerjasama dengan MCMC banteras kandungan provokatif
Oleh NURUL IZZATI ZAINI

5 Disember 2022, 9:45 pm
PETALING JAYA – Perlakuan memuat naik kandungan berunsur provokatif di platform media sosial akan segera ditangani oleh Kementerian Komunikasi Digital dengan kerjasama penyedia platform, TikTok.
Menterinya, Ahmad Fahmi Mohamed Fadzil, berkata dalam satu kenyataan hari ini, pihaknya telah mengadakan perjumpaan bersama dengan TikTok dan Suruhanjaya Komunikasi dan Multimedia Malaysia (SKMM) bagi membincangkan isu tersebut.
“Perjumpaan itu bertujuan untuk mengutarakan kebimbangan dan keseriusan impak negatif daripada kandungan seumpama ini yang tersebar luas dalam kalangan masyarakat Malaysia yang majmuk, rencam dan harmoni.
“Berikutan itu, pihak TikTok telah menyatakan hasrat dan komitmen untuk menjalin kerjasama strategik dengan Kementerian Komunikasi Digital melalui SKMM untuk segera membendung dan membanteras penyebaran kandungan berunsur provokatif dan bersifat ekstremis di media sosial,” katanya.
Tambahnya lagi, perkara tersebut juga telah dibincangkan dalam Mesyuarat Kabinet Khas yang dipengerusikan oleh Perdana Menteri, Datuk Seri Anwar Ibrahim yang diadakan di Putrajaya pagi tadi.
Jelasnya, mesyuarat ini antara lain memberikan penekanan berkaitan perlakuan muat naik bahan yang mengandungi unsur provokatif, menggugat keharmonian dan menyentuh sensitiviti kedudukan institusi beraja, agama dan bangsa (3R – Ruler, Religion & Race) di platform media sosial.

“InshaAllah saya juga akan mengadakan beberapa lagi siri perjumpaan dengan penyedia platform media sosial yang lain bagi memastikan isu ini ditangani secara
holisitik dengan kadar segera,” katanya. – KOSMO! ONLINE.


Lelaki kahwini pasangan kembar serentak
Oleh KOSMO!

5 Disember 2022, 10:28 pm
NEW DELHI – Sebuah majlis perkahwinan di Solapur, India menjadi perhatian ramai apabila pengantin lelaki mengahwini sepasang adik-beradik kembar secara serentak tanpa sebarang bantahan, lapor laman berita India Today kelmarin.
Menurut maklumat yang diperoleh India Today, pasangan kembar tersebut yang dikenali sebagai  Rinki dan Pinky, bekerja sebagai jurutera teknologi maklumat (IT). Mereka mengahwini Atul, yang memiliki sebuah agensi pelancongan di Mumbai.
Majlis perkahwinan di Solapur, dalam negeri Maharashtra, pada Jumaat lalu itu turut mendapat restu  kedua-dua keluarga.
Ketiga-tiga mereka dikatakan tinggal bersama dalam sebuah rumah sejak kecil di samping ibu Rinki dan Pinky selepas kematian bapa mereka.
Atul menjadi semakin akrab dengan pasangan kembar itu selepas ibu mereka jatuh sakit dan Rinki serta Pinky sering menggunakan kereta milik lelaki tersebut bagi membawa ibu mereka ke hospital.
Selepas video perkahwinan mereka tular di media sosial, ramai netizen meluahkan kebimbangan mengenai sama ada perkahwinan itu adalah sah atau tidak mengikut Akta Perkahwinan Hindu.

Polis tempatan juga dilaporkan memulakan siasatan mengenai perkara tersebut. – Agensi


Anthony Loke senyap-senyap tinjau keadaan LRT
Oleh HARRITH HISHAM

5 Disember 2022, 9:50 pm
PETALING JAYA – Menteri Pengangkutan, Anthony Loke meninjau perkhidmatan Transit Aliran Ringan (LRT) laluan Kelana Jaya secara mengejut pada hari pertama beliau menerajui Kementerian Pengangkutan (MOT) hari ini.
Tinjauan tersebut dilakukan tanpa pengetahuan pihak Prasarana dan media agar beliau dapat mengalami sendiri keadaan sebenar yang dilalui oleh para penumpang setiap hari.
Dalam pada itu, Setiausaha Agung DAP itu turut mengenakan pelitup muka dan topi bewarna hitam bagi mengelakkan daripada dikenali orang ramai.
“Petang tadi, saya meluangkan masa dua jam untuk meninjau keadaan sebenar perkhidmatan LRT (laluan Kelana Jaya) ketika waktu puncak di antara pukul 5 petang hingga 7 malam.
“Keadaan cukup sesak dalam tren dan sudah tentu tidak selesa kepada penumpang. Saya memahami kesulitan yang dihadapi oleh pengguna LRT,” katanya dalam hantaran di Facebook hari ini.
Sehubungan itu, Anthony berkata, satu mesyuarat akan diadakan antara MOT dan pihak pengurusan tertinggi Prasarana dalam masa terdekat.

“Mesyuarat itu akan dibuat dalam minggu ini juga untuk membincangkan hala tuju dan cara menambah baik perkhidmatan pengangkutan awam,” ujarnya. – KOSMO! ONLINE.


Lelaki tidur atas motosikal di tepi jalan
Oleh KOSMO!

5 Disember 2022, 9:30 pm
JAKARTA – Seorang lelaki yang dikatakan berada dalam keadaan mabuk,  tertidur di atas motosikal di tepi sebatang jalan yang sibuk, lapor portal berita Okezone kelmarin.
Kejadian berlaku pada Jumaat lalu di Kota Tangerang, wilayah Banten, yang menyebabkan polis tiba untuk memeriksa keadaannya.
“Kami mendapat laporan penduduk setempat bahawa ada orang sedang tidur di atas motosikal di laluan jambatan.
“Kami bertindak dengan pantas dan melihat keadaan lelaki itu serta mengejutkannya daripada tidur untuk keselamatannya,” kata Ketua Polis Metro Tangerang, Komisioner Zain Dwi Nugroho.
Selepas dia dikejutkan, polis mendapati lelaki itu  tidak terlibat dengan sebarang kegiatan jenayah.
“Dia disahkan tidak melakukan sebarang aktiviti jenayah namun, tindakannya (tidur) itu membahayakan keselamatan dirinya dan pengguna jalan raya yang lain.

“Keadaan jalan raya tersebut amat sibuk dengan kenderaan yang banyak pada waktu pagi dan berisiko mengakibatkan kemalangan,” ujar Zain.
Tambah Zain, penunggang motosikal tersebut sebenarnya berada dalam keadaan mabuk semasa dia tertidur. Dia membuat keputusan untuk berhenti tidur di tepi jalan ketika dalam perjalanan pulang ke rumah.
“Kita bangunkan dia dan dia mengakui mabuk semasa tertidur. Selepas dikejutkan, dia mengaku badannya sudah berasa segar dan normal seperti biasa,” kata Zain.
Lelaki tersebut kemudian meneruskan perjalanannya untuk pulang ke rumah selepas meminta maaf atas perbuatannya. – Agensi


Gaji Menteri dipotong 20 peratus | 15 MINIT MMTV 5 Disember 2022
Oleh KOSMO!

5 Disember 2022, 10:10 pm


Cukup-cukuplah berpolitik berbaur ancaman – Saifuddin
Oleh MOHD. RAFIE AZIMI

5 Disember 2022, 10:17 pm
KULIM – Kenyataan Ahli Parlimen Arau, Datuk Seri Shahidan Kassim kononnya ada usaha memastikan Kabinet sedia ada tidak bertahan lama hanya menyerlahkan sikapnya serta gabungan diwakili tidak habis-habis berpolitik.
Menteri Dalam Negeri, Datuk Seri Saifuddin Nasution Ismail berkata, kenyataan itu tidak seharusnya dikeluarkan ketika rakyat sudah letih dengan permainan politik berpanjangan serta masih terkesan dengan pandemik Covid-19.
Justeru katanya, kalangan ahli politik perlu berhenti mengeluarkan kenyataan yang menimbulkan keresahan serta menambah keletihan rakyat.
“Tak perlu keluarkan kenyataan yang sudah tentu menimbulkan keresahan rakyat. Rakyat penat selepas menghadapi pandemik Covid-19 serta berdepan ketidaktentuan ekonomi dan masih ada terlalu banyak kerja menanti kita.
“Lagipun sidang Parlimen akan berlangsung pada 19 Disember nanti dan kita telah membuat kenyataan terbuka bahawa satu sesi undi percaya akan dikemukakan di situ.
“Jadi kita selesaikan semua itu di Parlimen sajalah kerana itu lebih bijaksana dan molek. Cukup-cukuplah berpolitik berbaur ancaman dan sebagainya,” katanya pada sidang akhbar selepas mengadakan lawatan kerja ke Ibu Pejabat Polis Daerah (IPD) Kulim di sini hari ini.

Beliau mengulas kenyataan Shahidan dibuat dalam ceramah di Padang Serai kelmarin bahawa terdapat usaha dilakukan supaya Kabinet tidak bertahan lama bagi membolehkan Perikatan Nasional (PN) kembali memerintah. – KOSMO! ONLINE.


Pelekat OKU berbeza ketetapan JPJ, kerajaan Selangor
Oleh ISKANDAR SHAH MOHAMED

5 Disember 2022, 9:54 pm
KUALA LANGAT – Majlis Perbandaran Kuala Langat (MPKL) mendapati seorang individu yang tular disaman di Pantai Morib di sini semalam menampal pelekat kenderaan orang kelainan upaya (OKU) yang berbeza dengan versi dikeluarkan Jabatan Pengangkutan Jalan (JPJ).
Selain itu, pelekat berkenaan bukan versi yang dikeluarkan oleh Kerajaan Negeri Selangor.
Jabatan Korporat dan Pembangunan Masyarakat MPKL menerusi kenyataan berkata, dua kenderaan di petak parkir OKU didapati menampal pelekat itu di cermin depan dengan berlatar belakangkan warna biru dan terdapat logo orang berkerusi roda.
“Satu daripadanya tidak meletakkan nombor pendaftaran kenderaan dalam ruangan empat segi di pelekat itu.
“Semakan dengan JPJ mendapati kedua-dua kenderaan itu telah menampal pelekat OKU berbeza dengan versi yang dikeluarkan dan MPKL turut menerima aduan awam mengenai keraguannya,” katanya dalam kenyataan hari ini.
Menurutnya, terdapat kes individu bukan OKU dengan sewenangnya membeli pelekat kenderaan itu di kedai bagi menggunakan petak parkir gololongan tersebut.

“Demi memastikan layanan adil kepada masyarakat dan kemudahan itu tidak disalah guna, menjadi tanggungjawab kita untuk mengambil tindakan ke atas kenderaan tersebut.
“Namun, notis itu boleh dipertimbangkan untuk dibatalkan jika individu berkenaan mengesahkan beliau merupakan seorang OKU berdaftar dengan Jabatan Kebajikan Masyarakat (JKM) dan MPKL akan membantu untuk mendapatkan pelekat yang sah,” katanya.
Tambah kenyataan itu, Kerajaan Negeri Selangor telah menyeragamkan penggunaan pelekat OKU yang sah diguna pakai di seluruh kawasan pihak berkuasa tempatan (PBT) di negeri ini.
“Orang awam boleh merujuk kepada PBT di kawasan masing-masing untuk permohonan pelekat OKU tersebut,” katanya.
Terdahulu, Kosmo! melaporkan seorang lelaki OKU meluahkan rasa kesal selepas keretanya didakwa disaman pihak berkuasa dipercayai di Pantai Morib, Kuala Langat.
Video luahan hati lelaki yang menggunakan kerusi roda itu tular menerusi media sosial, malah dia memaklumkan telah disaman RM20 selepas meletakkan kereta di tempat khas OKU.
Dia yang turut meluahkan aduan menggunakan bahasa Jawa mendakwa sebelum ini belum pernah disaman selepas meletakkan kereta di tempat letak kereta OKU sekali gus pertama kali situasi itu berlaku terhadapnya. -KOSMO! ONLINE.


Pejuang Putrajaya ikrar terus bersama Tun M
Oleh MOHD. HUSNI MOHD. NOOR

5 Disember 2022, 10:06 pm
PUTRAJAYA – Parti Pejuang Tanah Air (Pejuang) Parlimen Putrajaya terus setia dan memberi sokongan kuat kepada Tun Dr. Mahathir Mohamad biarpun parti itu mengalami kekalahan teruk pada Pilihan Raya Umum ke- 15 (PRU15) baru-baru ini.
Penyelaras Pejuang Muda Putrajaya, Muhammad Zulhilmi Mohd She Fee berkata, gerakan Pejuang Putrajaya selepas ini akan terus diperhebat dengan tawaran lebih segar khususnya dalam pembangunan ekonomi dan modal insan orang Melayu.
Menurutnya, beliau juga optimis dengan gerak kerja yang lebih segar daripada barisan kepimpinan baharu selain meletakkan sasaran mempunyai 5,000 ahli, sekali gus menjadi parti pilihan orang ramai.
“Sokongan itu dinyatakan dalam perjumpaan membabitkan lebih 50 ahli Pejuang Putrajaya bersama Tun Mahathir di Yayasan Kepimpinan Perdana, Presint 8, petang tadi.
“Pada pertemuan itu, Tun Mahathir menyampaikan amanat beliau kepada seluruh ahli Pejuang Putrajaya betapa pentingnya kita perjuangkan nasib bangsa, tanpa berharap apa-apa pulangan.
“Beliau juga mahu orang Melayu menumpukan usaha dalam meningkatkan kuasa ekonomi bangsa supaya tidak menjadi lemah dan mampu pertahankan integriti, maruah dan kehormatan diri,” katanya menerusi kenyataan hari ini. – KOSMO! ONLINE


Ahmad Zahid hadir ceramah mega kempen calon PH
Oleh NORLIDA AKMAR IDROS

5 Disember 2022, 11:00 pm
KULIM – Timbalan Perdana Menteri (TPM), Datuk Seri Dr. Ahmad Zahid Hamidi hadir ceramah mega sempena kempen calon Pakatan Harapan (PH), Dr. Mohamad Sofee Razak bagi Parlimen Padang Serai di Kampung Tunku Putra di sini malam ini.
Selain Mohamad Sofee, turut hadir calon Barisan Nasional (BN), Datuk C. Sivaraj yang memberi laluan kepada PH pada Pilihan Raya Umum ke-15 (PRU15), Rabu ini.
Ahmad Zahid yang juga Pengerusi BN memulakan tugas rasmi sebagai TPM apabila tiba di Bangunan Perdana Putra, Putrajaya untuk sesi ‘clock in’ pada pagi tadi.
Jumaat lalu, Perdana Menteri, Datuk Seri Anwar Ibrahim melantik Ahmad Zahid sebagai TPM yang turut memegang portfolio sebagai Menteri Kemajuan Desa dan Wilayah.-KOSMO! ONLINE


‘Ah Long’ hantar konco serang lelaki di hospital, rampas kereta mahal
Oleh KOSMO!

5 Disember 2022, 8:30 pm
BANGKOK – Seorang lelaki diserang dengan kejam oleh pemungut hutang ketika menerima rawatan di sebuah hospital di Thailand, lapor laman berita Thaiger semalam.
Dalam kejadian di hospital berkenaan di wilayah Chon Buri, empat lelaki memasuki wad dan memukul mangsa, sebelum melarikan kunci keretanya.
Mereka menjumpai kereta mangsa di tempat letak kereta hospital itu dan melarikannya. Menurut laman berita Thai News Room, kereta itu berharga sekitar 689,000 baht (RM86,919).
Media Thailand melaporkan, lelaki itu telah dimasukkan ke hospital setelah meminjam wang daripada seorang pemberi pinjaman.
Dia meminjam 100,000 baht (RM12,614) tetapi bergelut untuk melangsaikan hutang.
Lelaki itu kemudian jatuh sakit dan memerlukan rawatan di hospital. Bagaimanapun, keadaan dirinya tidak dihiraukan oleh pemberi pinjaman untuk menagih hutang.

Mereka memecah masuk wad ketika mangsa menerima rawatan sebelum menyerang dan mengugut mangsa.
Selepas membuat laporan polis, pegawai penyiasat melancarkan siasatan dan dapat mengenal pasti seorang suspek.
Waran tangkap dikeluarkan ke atas seorang lelaki berusia 27 tahun yang melarikan diri selepas kejadian itu ke wilayah Uthai Thani.
Polis mengejarnya ke wilayah utara dan berjaya menjejakinya. Dia menafikan sebarang penglibatan dalam serangan di hospital itu tetapi berdepan pertuduhan berkumpul untuk mencuri harta benda. – Agensi


Difitnah kritikal, Nash maafkan penyebar berita palsu
Oleh HANISAH SELAMAT

5 Disember 2022, 7:20 pm
PETALING JAYA – Penyanyi popular, Datuk Nash menafikan dirinya berada dalam kritikal seperti dilaporkan beberapa buah blog.
Sebaliknya, penyanyi itu memaklumkan beliau cuma mengalami kekejangan otot hingga terpaksa duduk di atas kerusi roda ketika mendapatkan rawatan di hospital.
Kata penghibur berusia 63 tahun itu, impak penyebaran berita palsu tersebut menyebabkan saudara-mara terdekat termasuk adik-beradik dan kenalan menangis ketika menghubunginya.
“Saya memang kena sakit pinggang yang amat sangat. Sakitnya Allah saja yang tahu. Seluruh badan saya kejang, kaki tak boleh gerak, tapi tidaklah sampai kritikal.
“Mereka bertanya betulkah saya dalam keadaan teruk sangat dan kritikal? Ada yang menangis teresak-esak bila dengar suara saya dalam telefon,” katanya menerusi hantaran video dalam Facebook.
Begitupun, Nash atau nama sebenarnya Nashrudin Elias memaklumkan sudah memaafkan
pihak yang menyebarkan laporan tidak tepat selain menggunakan gambar kemalangan lama.

“Saya maafkan mereka yang buat laporan perkara tak betul dan juga yang muat naik kembali gambar saya sewaktu terbabit dalam kemalangan jalan raya sekitar dua tahun lalu.
“Tidak mengapa, perkara sudah pun berlaku. Terima kasih sekali lagi dan saya juga doakan yang baik-baik untuk semua,” kongsinya.
Dalam hantaran sama, penyanyi lagu Pada Syurga Di Wajahmu itu merakamkan penghargaan kepada semua kenalan Facebook yang meninggalkan doa dan ucapan positif.
“Terima kasih kepada penggemar saya di seluruh negara termasuk Sabah, Sarawak, Brunei, Singapura serta sahabat di Mekah.
“Alhamdulillah saya mendapat doa dan nasihat penuh kasih sayang daripada mereka berkenaan kesihatan saya,” ujarnya lagi.
Semalam, Nash meminta rakan serta peminat mendoakan keadaannya yang sukar bergerak akibat salah urat supaya dapat pulih seperti sedia kala.
Katanya, ketika membongkok untuk mengambil wuduk, pinggangnya terus tersentap hingga sukar berdiri tegak dan terpaksa duduk di atas kerusi ketika menunaikan solat Maghrib.
Namun keadaan pinggangnya semakin baik selepas mendapatkan suntikan di sebuah hospital sekali gus meredakan sedikit kesakitannya. – KOSMO! ONLINE


Lelaki bersahaja mandikan ular tedung
Oleh KOSMO!

5 Disember 2022, 7:30 pm
NEW DELHI – Sebuah klip video tular di media sosial India memaparkan perbuatan  seorang lelaki tanpa takut memandikan seekor ular tedung di dalam bilik air, lapor stesen penyiaran NDTV semalam.
Video itu dimuat naik dalam akaun Twittr @Gulzar_sahab.
Rakaman berdurasi 22 saat itu memaparkan lelaki berkenaan menyiram air menggunakan gayung biru pada seekor ular tedung di dalam bilik air.
Lelaki itu turut memegang kepala ular tersebut dan memandikannya dengan santai. Dia sesekali menggosok badan ular itu sambil menyiramnya.
Menurut laman Reptile Craze, ular kebiasaannya tidak perlu dibasahkan atau dimandikan.
Video itu menarik perhatian ramai netizen di ruangan komen. Ramai yang terkejut dan mengagumi keberanian lelaki itu mengendalikan seeko ular berbahaya.

“Lelaki ini tidak mengambil peduli tentang nyawanya,” kata seorang netizen.


Tok Mat teruskan komitmen agenda Kertas Putih Pertahanan
Oleh HARRITH HISHAM

5 Disember 2022, 7:13 pm
KUALA LUMPUR – Menteri Pertahanan, Datuk Seri Mohamad Hasan memberi komitmen penuh kepada agenda Kerta Putih Pertahanan (KPP) bagi memperkasakan kedaulatan negara.
Beliau yang baru memulakan tugas secara rasmi hari ini berkata, usaha itu akan diteruskan dalam semua perkhidmatan Angkatan Tentera Malaysia (ATM) yang sebelum ini telah diluluskan di peringkat Parlimen.
Terdahulu, pada 2 Disember 2019, KPP telah dibentang dan diluluskan di Dewan Rakyat yang menetapkan hala tuju strategik pertahanan negara untuk tempoh 10 tahun.
“Saya telah diberikan taklimat oleh Ketua Setiausaha Kementerian Pertahanan, Datuk Muez Abd. Aziz berkenaan latar belakang Kementerian Pertahanan (Mindef) secara sepintas lalu.
“Difahamkan, pihak ATM juga sudah memulakan langkah strategik KPP bagi memperkasa kedaulatan negara sekali gus menambah nilai dalam ketiga-tiga perkhidmatannya.
“Keutamaan saya kini adalah untuk bersama dengan pimpinan semua perkhidmatan untuk menjayakan KPP ini sebaik mungkin” katanya pada sidang akhbar di Wisma Pertahanan di sini hari ini.

Ketika ditanya sama ada Mindef perlu diberikan peruntukan lebih besar, Mohamad berkata, ia perlu dipertimbangkan dengan perkara-perkara lain.
“Bagaimanapun, Mindef sememangnya menjadi keutamaan kerana kedaulatan negara wajar dipertahankan terutama di pesisiran ruang udara dan sempadan,” ujarnya. – KOSMO! ONLINE.


PRU15: Penyokong masih keliru, tetap mahu undi BN
Oleh NORLIDA AKMAR IDROS

5 Disember 2022, 8:43 pm
KULIM – Ramai penyokong Barisan Nasional (BN) masih keliru apabila tetap mahu mengundi gabungan itu, bukan Pakatan Harapan (PH) pada Pilihan Raya Umum ke-15 (PRU15) bagi Parlimen Padang Serai pada 7 Disember ini.
Calon BN, Datuk C. Sivaraj berkata, beliau menerima banyak panggilan daripada pengundi BN yang keliru kenapa mereka perlu mengundi PH.
“Mereka juga tanya bagaimana proses menarik diri (BN daripada bertanding) ini boleh berlaku.
“Jadi, saya ambil kesempatan ini dengan merayu semua penyokong supaya undi PH walaupun nama saya ada dalam kertas undi,” katanya pada sidang akhbar di Bilik Gerakan BN Parlimen Padang Serai di sini hari ini.
Kata beliau, peluang untuk menang lebih cerah sekiranya semua penyokong BN memberi undi kepada calon PH, Dr. Mohamad Sofee Razak.
“Adalah wajar pengundi yang sokong BN undi PH kerana ia lebih baik pertandingan satu lawan satu (dengan Perikatan Nasional), baru ada peluang menang,” ujarnya.

Menurutnya, kemenangan PH penting bagi membawa kesinambungan janji-janji beliau untuk membangunkan Padang Serai.
“Jika calon PH menang, perbincangan dan pelaksanaan untuk membangunkan kawasan ini dapat dilaksanakan,” jelasnya.
Ketika ditanya tentang sokongan pengundi Melayu, beliau berharap pimpinan UMNO dapat meyakinkan mereka untuk mengundi PH. – KOSMO! ONLINE


Hadi sedia beri kerjasama penuh
Oleh TUAN NURHIDAYAH TUAN AB.GHANI

5 Disember 2022, 9:11 pm
KUALA LUMPUR – Presiden Pas, Tan Sri Hadi Awang bersedia untuk memberi kerjasama sepenuhnya selepas dipanggil untuk membantu siasatan berkenaan dakwaannya mengaitkan Perdana Menteri, Datuk Seri Anwar Ibrahim sebagai ejen Israel.
Jelas Ahli Parlimen Maran itu lagi, beliau juga berharap agar pihak daripada kerajaan yang menyentuh sentimen agama turut dikenakan tindakan sama seperti yang dialami beliau.
“Saya sedia beri komitmen dan tanggungjawab sepenuhnya kepada Polis Diraja Malaysia (PDRM) sehingga kes ini selesai.
“Untuk berlaku adil, saya berharap sesiapa yang menyentuh kehormatan Islam perlu turut disiasat. Ini giliran saya, kerajaan baharu nampak begitu pro-aktif bertindak dalam hal ini,” tegas Abdul Hadi setelah selesai dirakam keterangan di Ibu Pejabat Polis Daerah (IPD) Sentul hari ini.
Dalam pada itu, peguam Abdul Hadi, Wan Rohimi Wan Daud berkata, Abdul Hadi dipanggil untuk dirakam keterangan susulan laporan polis yang dibuat terhadapnya di IPD Sentul, IPD Dang Wangi dan IPD Alor Setar, Kedah.
“Beberapa lagi laporan polis dibuat terhadap Hadi dan jumlah laporan tidak dapat dipastikan.

“Siasatan polis dijalankan di bawah Seksyen 505 Kanun Keseksaan dan Seksyen 233 Akta Komunikasi dan Multimedia 1998,” katanya.
Terdahulu Kosmo! melaporkan Presiden Pas itu telah dipanggil ke IPD Sentul bagi merakam keterangan dan beliau dilihat tiba di pekarangan berkenaan sekitar pukul 2.55 petang. – KOSMO! ONLINE.


Sampel telur premium di pasaran diuji
Oleh KAMARIAH KHALIDI

5 Disember 2022, 7:05 pm
PUTRAJAYA- Kementerian Perdagangan Dalam Negeri dan Kos Sara Hidup (KPDNKSH) telah mengambil tindakan segera berkait isu penipuan label telur premium untuk meraih keuntungan berganda.
Ketua Pengarah Penguat Kuasa KPDNKSH, Azman Adam berkata, harga telur jenis premium tidak dikawal sebaliknya kerajaan melalui kementerian telah menetapkan harga ladang, borong dan runcit maksimum bagi telur ayam gred A, B dan C.
Menurutnya, penetapan tersebut di bawah perintah Kawalan Harga dan Antipencatutan (Penentuan Harga Maksimum Bagi Ayam Dan Telur Ayam) 2022 berkuat kuasa pada 5 Februari lalu.
“Susulan isu ini, pihak kementerian telah mengambil beberapa sampel telur premium yang dijual di pasaran di beberapa premis yang terpilih.
“Sampel telur ini akan dihantar untuk dilakukan ujian bagi mengetahui kandungan telur tersebut adalah tepat sepertimana yang didakwa oleh pihak pengeluar, pemborong dan peruncit terbabit,” katanya dalam kenyataan di sini tadi.
Azman berkata, tindakan penguatkuasaan boleh diambil selepas keputusan ujian makmal diterima dan didapati telur yang diuji tidak premium seperti yang didakwa oleh pihak berkaitan.

“Mana-mana pihak yang membuat perihal dagangan palsu mengenai kandungan atau saiz boleh diambil tindakan di bawah Seksyen 5(1)(b) Akta Perihal Dagangan 2011 yang dibaca bersama Seksyen 6(1)(b).
“Individu yang melakukan kesalahan itu boleh didenda sehingga RM100,000 atau dipenjarakan tidak melebihi tiga tahun atau kedua-duanya dan syarikat boleh didenda sehingga RM250,000,” jelasnya.
Mengulas lanjut, beliau berkata, sepanjang tahun ini, sebanyak 291 aduan berhubung telur ayam telah diterima meliputi 117 aduan berhubung gred telur dan 174 aduan umum mengenai telur ayam. – KOSMO! ONLINE.


Lelaki bersanding olok-olok dengan ‘pengantin palsu’ demi maruah keluarga
Oleh KOSMO!

5 Disember 2022, 8:03 pm
JAKARTA – Seorang lelaki yang memutuskan pertunangannya tiga hari sebelum majlis pernikahan berlangsung, bertindak mengadakan persandingan olok-olok bersama seorang saudara perempuan bagi mengelakkan keluarganya mendapat malu besar, lapor laman berita Pikiran Rakyat.
Lelaki tersebut, Ryan Dono mendedahkan perkara itu selepas timbul banyak salah faham di media sosial mengenai dakwaan bekas tunangnya bahawa dia memutuskan pertunangan kerana mahu berkahwin dengan wanita lain.
Menurut Ryan, dia memutuskan pertunangan dengan wanita berkenaan, Yessy, selepas gadis itu meminta geran rumah sebagai mas kahwin pada saat-saat akhir.
Bagi menutup malu, Ryan dan keluarganya membuat keputusan meneruskan majlis perkahwinan yang sudah dijadualkan dengan cara mengadakan resepsi palsu bersama seorang saudara perempuannya.
Ketika acara berlangsung, tetamu undangan tidak mengetahui bahawa ‘pengantin perempuan’ bukan isteri Ryan sebaliknya, dia hanya ‘berlakon’.
“Ibu saya mencadangkan supaya kami meneruskan majlis yang telah dirancang demi menjaga aib keluarga. Saya juga tidak mempersoalkan rancangan itu,” katanya.

Tambah Ryan, tujuan majlis itu diteruskan salah satu daripadanya adalah untuk menjaga aib pengantin perempuan namun, Yessy sendiri telah ‘membuka pekung di dada’ menerusi media sosial dan membuat dia kelihatan seperti pihak yang menjadi mangsa.
“Begitulah maksud saya, jangan sampai diheboh-heboh hal ini kerana akhirnya anda yang malu,” kata ibu Ryan.
Tambah Ryan, meskipun berasa sedih kerana tidak dapat meneruskan perkahwinan dengan Yessy, dia berusaha untuk kekal tabah.
“Saya berusaha untuk tabah dan tidak mahu ibu bapa melihat saya sedih. Saya berusaha untuk menjadi tabah di hadapan tetamu undangan tetapi di sebaliknya, saya amat sedih.
“Di hati kecil saya, saya tidak mempunyai dendam (terhadap Yessy). Walau bagaimana sekali pun dia menghina saya, saya tetap sabar dan diam,” ujar Ryan. – Agensi


Lelaki bersenjata lepas tembakan di masjid Nigeria, bunuh 12 jemaah
Oleh KOSMO!

5 Disember 2022, 9:00 pm
ABUJA, Nigeria – Sekumpulan lelaki bersenjata melepaskan tembakan rambang di sebuah masjid di Katsina, Nigeria dan membunuh kira-kira 12 jemaah termasuk ketua imam, sebelum menculik sebilangan yang lain, lapor laman berita Wion News semalam.
Polis Katsina yang mengesahkan serangan itu berkata, beberapa jemaah yang diculik berjaya diselamatkan dengan bantuan penduduk setempat.
Serangan berlaku di Aasjid Maigamji apabila sekumpulan lelaki bersenjata tiba dengan menaiki beberapa buah motosikal dan melepaskan tembakan rambang, menyebabkan jemaah lari untuk menyelamatkan diri, kata penduduk bandar Funtua, Lawal Huruna kelmarin.
Penduduk tempatan berkata, sekurang-kurangnya 12 orang ditembak termasuk ketua imam.
“Kumpulan itu kemudian mengumpulkan orang ramai dan menculik mereka,” kata seorang lagi penduduk, Abdullahi Mohammed.
Serangan itu adalah yang terbaharu di Nigeria. Kejadian serupa berlaku sebelum ini di mana kumpulan penyamun bersenjata telah membunuh dan menculik orang ramai untuk meminta wang tebusan.

Kedudukan Katsina yang bersempadan dengan negara jiran, Niger berisiko tinggi kerana penyamun bergerak bebas antara kedua-dua negara.
Kumpulan samseng itu turut menuntut penduduk tempatan membayar wang  perlindungan untuk menuai hasil tanaman dan ladang mereka. – Agensi


KRM lapor polis kes pecah amanah
Oleh MUHAMMAD HELMEE RAMLI

5 Disember 2022, 7:56 pm
KESATUAN Ragbi Malaysia (KRM) gempar apabila disyaki ada berlaku kes pecah amanah dalam pengendalian akaun yang dilakukan salah seorang kakitangan persatuan tersebut yang tidak dapat dikesan.
KRM menjelaskan, kakitangan tersebut bertindak berani apabila memalsukan tandatangan Presiden dan Bendahari Kehormat yang bertujuan untuk melakukan pengeluaran wang tunai dari bank.
Bagaimanapun, jumlah kerugian masih tidak dapat dipastikan dengan persatuan sudah pun melaporkan kes tersebut kepada pihak polis selain mengambil tindakan undang-undang yang sewajarnya.
“KRM sudah membuat satu laporan polis berkenaan kes pecah amanah yang disyaki berlaku dalam pengendalian akaun bank persatuan. Kakitangan tersebut disyaki memalsukan tandatangan untuk memasukkan namanya sebagai salah seorang penandatangan cek dan mengeluarkan wang tunai.
“Pihak KRM masih menyiasat jumlah kerugian sebenar dan akan bantu pihak polis lakukan siasatan. Bagaimanapun, KRM tetap meneruskan aktiviti-aktiviti yang dirancang untuk penghujung tahun ini,” kata persatuan itu.
Dalam perkembangan lain, KRM akan menjadi tuan rumah Kejohanan Ragbi Bawah 19 Tahun Asia yang akan berlangsung di Padang Astaka, Petaling Jaya pada 14 dan 18 Disember melibatkan Hong Kong, Korea Selatan, Taiwan dan Malaysia.

Selain itu, KRM dengan kerjasama Majlis Sukan Negara (MSN) juga akan menghantar pasukan lelaki dan wanita untuk menyertai Kejohanan Ragbi 7s Bawah 18 tahun Asia di Nepal 10 hingga 11 Disember ini.
Pada masa sama, KRM juga merakamkan ucapan tahniah kepada pasukan Putrajaya apabila berjaya menjuarai Piala Agong 2022 selepas menewaskan Terengganu pada perlawanan akhir Sabtu lalu. – KOSMO! ONLINE